Fis-7 ta' Mejju 2015, il-Presidenza Latvjana tal-Kunsill tal-Unjoni Ewropea b'kooperazzjoni mill-qrib mal-Kummissjoni organizzaw l-ewwel Laqgħa Ministerjali tas-Sħubija tal-Lvant dwar il-Kummerċ.

Il-laqgħa kienet ippreseduta b'mod konġunt mill-Ministru għall-Affarijiet Barranin Latvjan is-Sur Edgars Rinkēvičs, u l-Kummissarju Ewropew għall-Kummerċ is-Sinjura Cecilia Malmström.

Il-Ministri għall-Kummerċ tal-UE u l-kontropartijiet tagħhom tal-Armenja, l-Ażerbajġan, il-Belarus, tal-Georgia, tal-Moldova u tal-Ukrajna ltaqgħu wara nofsinhar tas-7 ta' Mejju biex jiddiskutu l-kisbiet tas-Sħubija tal-Lvant fil-qasam tal-kummerċ, kif ukoll l-opportunitajiet u l-isfidi għal aktar żvilupp ta' dimensjoni kummerċjali ta' suċċess tas-Sħubija tal-Lvant.

Fid-dawl tas-Summit tas-Sħubija tal-Lvant li jmiss f'Riga u r-reviżjoni li għaddejja tal-Politika Ewropea tal-Viċinat, il-Ministri għall-Kummerċ kellhom skambju ta' fehmiet dwar relazzjonijiet kummerċjali attwali bejn l-UE u s-Sħab tal-Lvant.

Il-Ministri ddiskutew ukoll il-possibbiltajiet għal aktar kooperazzjoni, b'kont meħud tad-diversi interessi tas-Sħab tal-Lvant fir-rigward tar-relazzjonijiet kummerċjali tagħhom mal-UE.

Il-Presidenza u l-Kummissjoni enfasizzaw l-importanza tal-kummerċ bħala parti mill-politika tas-Sħubija tal-Lvant u ssottolinjaw il-ħtieġa li jaħdmu bis-sħiħ għal żvilupp ekonomiku inklużiv u sostenibbli.

Il-parteċipanti rrikonoxxew l-importanza tal-kummerċ u ta' aktar opportunitajiet fis-suq għall-ħolqien tat-tkabbir u l-impjiegi.

Huma laqgħu l-bidu tal-implimentazzjoni tal-Ftehimiet ta' Assoċjazzjoni mal-Georgia, ir-Repubblika tal-Moldova u l-Ukrajna, filwaqt li ħeġġu sabiex jitkompla l-proċess ta' riforma.

Huma nnutaw b'mod pożittiv iż-żieda fil-kummerċ bejn l-UE u l-Georgia u r-Repubblika tal-Moldova rispettivament, wara l-applikazzjoni taż-Żoni ta' Kummerċ Ħieles Approfondit u Komprensiv (DCFTAs) u jistennew b'interess l-applikazzjoni proviżorja tad-DCFTA mal-Ukrajna li tibda fl-1 ta' Jannar 2016.

Il-Presidenza u l-Kummissjoni esprimew rispett għall-għażliet individwali tas-Sħab tal-Lvant, u kkonfermaw li huma lesti li jaħdmu fuq relazzjonijiet kummerċjali aktar imsaħħa iżda differenzjatii ma' kull wieħed mis-Sħab.

Dikjarazzjoni konġunta tal-Presidenza Latvjana tal-Kunsill tal-Unjoni Ewropea u tal-Kummissjoni Ewropea rigward il-Laqgħa Ministerjali tas-Sħubija tal-Lvant dwar il-Kummerċ


It-Tnejn 11 ta' Mejju 2015

13.15 Ikla ta' ħidma mal-Presidenti Jean-Claude Juncker, Martin Schulz, Mario Draghi u Jeroen Dijsselbloem

It-Tlieta 12 ta' Mejju 2015

15.00 Laqgħa mal-President tal-Georgia Giorgi Margvelashvili (opportunità għal ritratti - stqarrijiet għall-istampa ±15.30)

16.30 Laqgħa mad-Direttur Ġenerali tal-Organizzazzjoni Internazzjonali għall-Migrazzjoni William Lacy Swing

L-Erbgħa 13 u l-Ħamis 14 ta' Mejju 2015

Aachen, il-Ġermanja

Parteċipazzjoni fiċ-ċerimonja tal-għoti tal-Premju Charlemagne lill-President tal-Parlament Ewropew Martin Schulz

Il-Ġimgħa 15 ta' Mejju 2015

Gdansk, il-Polonja

17.00 Parteċipazzjoni fil-konferenza "L-Ewropa orjentata lejn il-futur"

Skeda tal-ġimgħa tal-President Donald Tusk


Is-sitwazzjoni fil-Mediterran hija drammatika.

Ma tistax tkompli sejra hekk.

Ma nistgħux naċċettaw li mijiet ta' nies imutu jippruvaw jaqsmu l-baħar lejn l-Ewropa.

Minħabba f'hekk iddeċidejt li nsejjaħ Kunsill Ewropew straordinarju nhar il-Ħamis.

U kien għalhekk ukoll li vvjaġġajt lejn ir-reġjun tliet ġimgħat ilu.

L-għan tas-summit hu li niddiskutu, fl-ogħla livell, x'nistgħu u x'għandna nagħmlu aħna, l-Istati Membri u l-istituzzjonijiet tal-UE flimkien, biex intaffu s-sitwazzjoni issa.

Ma nistenniex xi soluzzjonijiet ta' malajr għall-kawżi fl-għeruq tal-migrazzjoni - għax dawn ma jeżistux.

Kieku jeżistu, ilna li użajnihom.

Iżda nistenna li l-Kummissjoni u s-Servizz Ewropew għall-Azzjoni Esterna jippreżentaw għażliet għal azzjoni immedjata.

U nistenna li l-Istati Membri jikkontribwixxu immedjatament.

Uħud mit-temi li għandna bżonn niddiskutu b'urġenza huma

- kif se nwaqqfu lit-traffikanti tal-bnedmin li b'mod ċiniku jaqilgħu l-flus billi jqiegħdu l-ħajjiet tal-migranti f'periklu;

- kif se nżidu l-isforzi konġunti tagħna biex insalvaw in-nies li jeħtieġu l-għajnuna;

- kif se ngħinu aħjar lill-Istati Membri tal-UE l-aktar milquta; u

- kif se ntejbu l-kooperazzjoni tagħna mal-pajjiżi tal-oriġini u tat-tranżitu.

Il-Kunsill Ewropew nhar il-Ħamis se jibni fuq id-diskussjoni tal-lum fil-laqgħa tal-Kunsill tal-ministri għall-affarijiet barranin u l-ministri għall-ġustizzja u l-affarijiet interni.

Sejjaħt ukoll laqgħa ta' koordinament mal-Kummissjoni, ir-Rappreżentant Għoli u l-Presidenza Latvjana bi tħejjija għas-summit.

Is-sitwazzjoni fil-Mediterran tikkonċerna mhux biss il-pajjiżi fil-Viċinat tan-Nofsinhar tagħna, iżda tikkonċerna lilna lkoll, l-Ewropa kollha.

Għalhekk irridu nieħdu azzjoni, u azzjoni flimkien, issa.

Il-President Tusk isejjaħ Kunsill Ewropew straordinarju dwar il-pressjonijiet migratorji fil-Mediterran


Filwaqt li jfakkar fl-impenn tal-UE skont l-Aġenda ta' Tessalonika, fil-Konklużjonijiet tal-Kunsill tas-16 ta' Diċembru 2014 u fl-Istatus ta' Kandidat tal-Eks-Repubblika Jugoslava tal-Maċedonja, il-Kunsill jesprimi t-tħassib serju tiegħu dwar is-sitwazzjoni li qed tiddeterjora fil-pajjiż, b'mod partikolari fil-qasam tal-istat tad-dritt, id-drittijiet fundamentali u l-libertà tal-mezzi ta' komunikazzjoni, li huma valuri demokratiċi fundamentali fil-qalba tal-UE u l-politika tat-tkabbir tagħha.

Fl-interess taċ-ċittadini, id-demokrazija, l-istat tad-dritt u l-istabbiltà politika, il-Kunsill iħeġġeġ lill-mexxejja politiċi biex jindirizzaw malajr dan it-tħassib.

Il-Kunsill iħeġġeġ lill-partijiet kollha biex jassumu r-responsabbiltajiet rispettivi tagħhom u jieħdu miżuri immedjati għal soluzzjoni sostenibbli, jinvolvu ruħhom b'mod kostruttiv biex jerġa' jinbeda d-djalogu politiku u terġa' tinkiseb il-fiduċja fl-istituzzjonijiet permezz ta' passi politiċi adegwati.

Kull allegazzjoni għandha tiġi investigata mill-awtoritajiet rilevanti, inkluż li dawk l-allegazzjonijiet ta' għemejjel ħżiena potenzjali jsiru pubbliċi, b'kunsiderazzjoni sħiħa għal proċess ġust, il-prinċipju ta' indipendenza u l-preżunzjoni ta' innoċenza.

Il-Kunsill jilqa' l-fatt li l-Membri tal-Parlament Ewropew qed jiffaċilitaw taħditiet bejn il-partiti ewlenin tal-gvern u tal-oppożizzjoni u jappella lill-partijiet kollha biex ikunu moderati u jiffukaw biex jinstabu soluzzjonijiet għall-kriżi politika li għaddejja mill-aktar fis possibbli.

Filwaqt li jaffermaw mill-ġdid l-impenn kontinwu tal-UE, inkluż permezz ta' rappurtar regolari mill-Kummissjoni u s-SEAE dwar is-sitwazzjoni fil-pajjiż u dwar il-progress ta' integrazzjoni Ewropea tal-pajjiż, u f'konformità mal-Konklużjonijiet tiegħu tas-16 ta' Diċembru 2014, il-Kunsill jibqa' infurmat dwar il-kwistjoni u ser jerġa' lura għaliha fix-xhur li ġejjin.

Ara l-paġna tal-laqgħa

Konklużjonijiet tal-Kunsill dwar l-eks-Repubblika Jugoslava tal-Maċedonja


Fil-21 ta' April 2015, il-Kunsill ħareġ mandat lill-Kummissjoni biex tinnegozja ftehim mal-Istati Uniti dwar ir-riassigurazzjoni.

Il-mandat huwa magħmul minn deċiżjoni li tawtorizza l-ftuħ ta' taħditiet u direttivi għan-negozjar tal-ftehim.

Il-Kummissjoni ser tinnegozja f'isem l-UE, f'konsultazzjoni ma' kumitat tal-Kunsill.

Il-ftehim ser jiġi konkluż mill-Kunsill bil-kunsens tal-Parlament Ewropew.

"Ftehim mal-Istati Uniti ser jiffaċilita bil-kbir il-kummerċ fir-riassigurazzjoni u attivitajiet relatati", qal Janis Reirs, ministru tal-finanzi tal-Latvja u president tal-Kunsill.

"Ser jippermettilna pereżempju li nirrikonoxxu r-regoli prudenzjali ta' xulxin u ser jiffaċilita l-iskambju ta' informazzjoni bejn is-superviżuri."

Id-deċiżjoni ġiet adottata mingħajr diskussjoni f'laqgħa tal-Kunsill Affarijiet Ġenerali.

Ara l-paġna tal-laqgħa

Ftehim bejn l-UE u l-Istati Uniti dwar ir-riassigurazzjoni: Qbil mill-Kunsill għall-bidu ta' negozjati


Ċerti impenji baġitarji tal-UE li ma ntużawx fl-2014 xorta waħda ser ikunu disponibbli biex jingħata appoġġ għall-investiment biex jiġi stimolat it-tkabbir u jinħolqu l-impjiegi fis-snin 2015-2017.

Il-Kunsill iddeċieda hekk fil-21 ta' April 2015 billi rreveda l-qafas finanzjarju pluriennali (QFP) tal-UE għall-2014-2020.

"Ninsab tassew kuntent li rnexxielna jadottaw ir-reviżjoni.

B'din ir-reviżjoni lħaqna l-prekondizzjonijiet kollha li r-riżorsi allokati jistgħu jintużaw kemm jista' jkun u b'hekk tiġi żgurata implimentazzjoni tajba ta' programmi li jappoġġaw it-tkabbir u l-impjiegi ", qal Edgars Rinkēvičs, Ministru għall-Affarijiet Barranin Latvjan u President tal-Kunsill tal-UE.

QFP rivedut jippermetti t-trasferiment ta' € 21.1 biljun

ta' impenji mhux użati għal ċerti fondi mill-2014

għas-snin ta' wara

Jistgħu jiġu trasferiti €16.5 biljun għall-2015, €4.5 biljun għall-2016 u €0.1 biljun li jifdal għall-2017.

Abbozz ta' baġit emendatorju 2/2015

Fil-21 ta' April 2015, il-Kunsill aċċetta wkoll l-abbozz ta' baġit emendatorju nru 2 għall-2015 li

jinkorpora l-impenji ta' €16.5 biljun

mhux użati fl-2014

fil-baġit tal-UE għall-2015

Id-deċiżjonijiet li ttieħdu mill-Kunsill iżommu l-

limiti totali tal-infiq għall-perjodu 2014-2020 l-istess

ma jinvolvux flus addizzjonali

Niżguraw l-implimentazzjoni tal-programm

Ċerti impenji baqgħu ma ntużawx fl-2014 minħabba l-adozzjoni tardiva ta' 300 minn kważi 650 programm tal-UE taħt tmexxija kondiviża.

L-impenji huma wegħdiet legali li jintefqu l-flus fuq attivitajiet li l-implimentazzjoni tagħhom tista' tinfirex fuq diversi snin finanzjarji.

Il-programmi kkonċernati huma appoġġati mill-fondi strutturali, il-fond ta' koeżjoni, il-fond agrikolu Ewropew għall-iżvilupp rurali, il-fond Ewropew għall-affarijiet marittimi u s-sajd, il-fond għall-asil, il-migrazzjoni u l-integrazzjoni u l-fond għas-sigurtà interna.

Spostament tal-impenji mill-2014

It-trasferiment ta' impenji mhux użati jikkonċerna l-ammonti u l-istati membri li ġejjin (f'miljuni ta' €):

Impenji fl-2014

Impenji trasferiti għas-snin sussegwenti

Awstrija

Belġju

Bulgarija

Ċipru

Repubblika Ċeka

Ġermanja

Spanja

Greċja

Kroazja

Litwanja

Polonja

Rumanija

Żvezja

Slovenja

Renju Unit

multinazzjonali

Il-passi li jmiss

Il-QFP rivedut issa ser jiġi ppubblikat f'Il-Ġurnal Uffiċjali tal-UE u jidħol fis-seħħ tlett ijiem wara.

L-abbozz ta' baġit emendatorju 2/2015 għadu jeħtieġ l-approvazzjoni tal-Parlament Ewropew qabel ma jiġi adottat.

Ir-regolament dwar il-QFP jistabbilixxi l-ammonti massimi - il-limiti massimi - li l-UE tista' tonfoq fuq oqsma ta' politika - intestaturi - fuq il-perjodu 2014-2020.

Bl-istabbiliment ta' limiti massimi ta' nefqa r-regolament dwar il-QFP

isarraf il-prijoritajiet politiċi f'ċifri għaċ-ċiklu tal-baġit 2014-2020

jiżgura dixxiplina baġitarja għall-UE

jiffaċilita l-adozzjoni tal-baġit annwali tal-UE permezz ta' qafas pluriennali

Ir-regolament dwar il-QFP adottat fit-2 ta' Diċembru 2013 jipprevedi reviżjoni tal-qafas finanzjarju pluriennali tal-UE fil-każ ta' adozzjoni tardiva ta' programmi taħt ġestjoni kondiviża.

Ir-regolament dwar il-QFP jistabbilixxi skadenza fl-1 ta' Mejju 2015 għall-adozzjoni tar-reviżjoni.

Regolament adottat mill-Kunsill fil-21 ta' April 2015 li jemenda r-Regolament QFP

Ir-Regolament dwar il-QFP adottat fit-2 ta' Diċembru 2013

Abbozz ta' baġit emendatorju 2/2015 kif aċċettati mill-Kunsill fil-21 ta' April 2015

Insawru l-infiq tal-UE: qafas finanzjarju multiannwali

Ara l-paġna tal-laqgħa

Il-baġit tal-UE: Il-Kunsill jippreserva fondi għall-promozzjoni tat-tkabbir u l-impjiegi


Fil-21 ta' April, il-Kunsill adotta deċiżjoni li tikkonkludi l-Ftehim ta' Stabbilizzazzjoni u Assoċjazzjoni (FSA) mal-Bożnija-Ħerzegovina (BiH).

Huwa mistenni li l-Ftehim jidħol fis-seħħ fl-1 ta' Ġunju 2015.

Il-Ftehim ta' Stabbilizzazzjoni u Assoċjazzjoni jikkostitwixxi l-qafas tar-relazzjonijiet bejn l-Unjoni Ewropea u l-BiH.

Il-ftehim jistabbilixxi gradwalment żona ta' kummerċ ħieles bejn l-UE u l-pajjiż.

Huwa jidentifika wkoll l-objettivi politiċi u ekonomiċi komuni u jinkoraġġixxi kooperazzjoni reġjonali.

Fil-kuntest tal-adeżjoni mal-Unjoni Ewropea, il-ftehim iservi bħala bażi għall-implimentazzjoni tal-proċess ta' adeżjoni.

Id-deċiżjoni ser tippermetti lill-BiH timxi 'l quddiem fir-relazzjonijiet tagħha mal-UE u għandha tipprovdi stimolu pożittiv biex tkompli bir-riformi soċjoekonomiċi, ġudizzjarji, u riformi neċessarji oħra għall-integrazzjoni tal-pajjiż fl-UE.

L-għan ġenerali huwa li l-BiH tkun tista' tħejji ruħha għal sħubija futura fl-UE.

Il-passi li jmiss

L-UE appellat lill-BiH biex tibqa' impenjata u żżomm il-momentum pożittiv attwali billi tiżviluppa, f'konsultazzjoni mal-UE, aġenda inizjali għal riformi b'enfasi fuq kwistjonijiet ta' interess dirett għaċ-ċittadini.

Din l-aġenda inizjali għandha tinkludi r-riformi rilevanti fl-oqsma tal-ekonomija, l-istat tad-dritt u l-governanza tajba, u għandha tindirizza kwistjonijiet ta' funzjonalità, inkluż mekkaniżmu ta' koordinazzjoni effettiv dwar kwistjonijiet tal-UE.

L-UE tissottolinja l-importanza ta' impenn mas-soċjetà ċivili tul dan il-proċess.

Huwa meħtieġ progress sinifikanti fl-implimentazzjoni ta' din l-aġenda għal riformi sabiex l-applikazzjoni għas-sħubija tiġi kkunsidrata mill-UE.

Fil-konklużjonijiet tiegħu tas-16 ta' Marzu 2015, il-Kunsill laqa' l-adozzjoni ta' Impenn bil-Miktub mill-Presidenza tal-BiH fid-29 ta' Jannar 2015 u l-approvazzjoni sussegwenti tiegħu mill-Parlament tal-BiH fit-23 ta' Frar 2015.

B'kont meħud tal-konklużjonijiet tiegħu tal-15 ta' Diċembru 2014, li jorbtu l-konklużjoni tal-FSA mal-Impenn bil-Miktub mill-mexxejja politiċi tal-BiH mar-riformi u l-progress fit-triq lejn l-UE, il-Kunsill innota li l-kundizzjonijiet meħtieġa kienu ntlaħqu u qabel li jipproċedi bil-konklużjoni u d-dħul fis-seħħ tal-FSA mal-Bożnija-Ħerzegovina.

Konklużjonijiet tal-Kunsill tas-16 ta' Marzu 2015

Konklużjonijiet tal-Kunsill tal-15 ta' Diċembru 2014

Il-Bożnija-Ħerzegovina ġiet rikonoxxuta bħala pajjiż kandidat potenzjali għall-adeżjoni mal-UE fl-2003 u ffirmat il-FSA tagħha mal-UE fis-16 ta' Ġunju 2008 fil-Lussemburgu.

Ara l-paġna tal-laqgħa

Bożnija-Ħerzegovina: Konklużjoni ta' Ftehim ta' Stabbilizzazzjoni u Assoċjazzjoni


Is-sitt laqgħa tal-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-UE u ċ-Ċilì saret fi Brussell fil-21 ta' April 2015.

Il-laqgħa kienet ippreseduta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini.

Id-delegazzjoni Ċilena kienet immexxija mill-Ministru għall-Affarijiet Barranin, is-Sur Heraldo Muñoz.

Il-Kunsill ħa nota tal-progress miksub mill-ħames Kunsill ta' Assoċjazzjoni 'l hawn fl-approfondiment u t-tisħiħ ulterjuri tar-relazzjonijiet bilaterali bejn l-UE u ċ-Ċilì.

Il-Kunsill irrefera għal-laqgħa fl-ogħla livell li saret f'Novembru 2012 bejn l-UE u ċ-Ċilì, fejn kien ġie maqbul li jiġu esplorati l-opzjonijiet għall-modernizzazzjoni tal-Ftehim ta' Assoċjazzjoni sabiex dan l-istrument fundamentali jiġi aġġornat u mtejjeb, li r-relazzjoni bilaterali titkattar f'kull aspett, u li tiġi żviluppata aġenda ġdida li tirrifletti l-viżjoni kondiviża tagħna tas-soċjetà, u l-valuri u l-prinċipji komuni tagħna.

Il-Kunsill ħa nota wkoll tal-konklużjonijiet tat-tnax-il Kumitat ta' Assoċjazzjoni Ċilì-UE li sar fis-6 ta' Novembru 2014 f'Santiago de Chile.

Il-Kunsill approva l-proċess ta' modernizzazzjoni tal-Ftehim ta' Assoċjazzjoni u, b'mod partikolari, l-istabbiliment ta' sitt djalogi ġodda dwar Sigurtà u Difiża; Edukazzjoni; Enerġija; Ġeneru; Responsabbiltà Soċjali tal-Kumpanniji; u Intrapriżi u Raggruppamenti Żgħar u ta' Daqs Medju.

Il-partijiet impenjaw ruħhom li jippromwovu kooperazzjoni produttiva f'dawn l-oqsma ta' interess komuni.

Il-partijiet enfasizzaw li l-oqsma ġodda ta' djalogu huma l-punt ta' tluq ta' stadju ġdid fir-relazzjonijiet bilaterali bejn l-UE u ċ-Ċilì.

Huma ssottolinjaw li dawn l-oqsma ġodda ta' prijorità huma komponenti ewlenin għal proċess ta' żvilupp sostenibbli biex tinkiseb l-inklużjoni soċjali, it-tgawdija sħiħa tad-drittijiet tal-bniedem, il-progress ekonomiku, u soċjetà aktar ġusta u imparzjali.

Il-partijiet qablu li jimxu 'l quddiem fil-proċess lejn il-modernizzazzjoni tal-Ftehim ta' Assoċjazzjoni permezz tat-twaqqif ta' Grupp ta' Ħidma Konġunt, b'sottogruppi rilevanti, biex jevalwa l-valur miżjud li jista' jġib miegħu l-proċess ta' modernizzazzjoni u biex jesplora l-ambitu u l-ambizzjoni tiegħu.

Il-partijiet enfasizzaw ir-relazzjonijiet ekonomiċi u kummerċjali eċċellenti.

Bejn l-2003 u l-2014, il-kummerċ bejn l-UE u ċ-Ċilì kiber b'rata medja annwali ta' 6.6 %, minn €8 biljun fl-2003 għal €16.2 biljun fl-2014.

F'dak il-kuntest, il-partijiet qablu li jinvolvu ruħhom fil-ħidma tal-Grupp ta' Ħidma Konġunt dwar il-modernizzazzjoni ta' pilastru ekonomiku u kummerċjali, u li jiltaqgħu fit-22 ta' April biex jiddiskutu l-aspetti organizzattivi rilevanti.

Il-partijiet tennew l-interess komuni tagħhom fl-iżvilupp ulterjuri tad-djalogu eżistenti bejn l-UE u ċ-Ċilì dwar il-materja prima, b'mod li jkopri l-katina tal-valur kollha.

Fil-kuntest tal-pilastru ta' kooperazzjoni, iż-żewġ partijiet iddiskutew il-qafas il-ġdid ta' kooperazzjoni abbażi tal-programmi ta' kooperazzjoni reġjonali u tematiċi tal-UE kif ukoll programmi ta' sħubija ġodda ta' interess reċiproku u qablu li jiffinalizzaw pjan direzzjonali li ser jippermetti d-definizzjoni ta' oqsma u modalitajiet ta' kooperazzjoni li għandhom jiġu żviluppati fis-snin li ġejjin.

Iż-żewġ partijiet qablu li jaħdmu flimkien matul l-2015 fuq proġetti ta' kooperazzjoni ta' interess reċiproku.

Il-partijiet qablu li jrawmu kooperazzjoni bejn istituzzjonijiet ta' edukazzjoni għolja Ċileni u dawk minn Stati Membri tal-Unjoni Ewropea, kif ukoll skambji ta' studenti u ta' persunal, programmi konġunti u s-sħubijiet bejn istituzzjonijiet ta' edukazzjoni għolja.

Huma rreferew għal strumenti eżistenti, inkluża d-dimensjoni internazzjonali ta' Erasmus+ u azzjonijiet Marie Skłodowska-Curie.

Il-kooperazzjoni u l-mobilità akkademika ser jippermettu li jikber il-fehim reċiproku u l-għarfien dwar il-kulturi rispettivi tagħhom, kif ukoll jinkoraġġixxu l-modernizzazzjoni, l-aċċessibbiltà u l-internazzjonalizzazzjoni tal-edukazzjoni għolja.

Il-partijiet esprimew is-sodisfazzjon tagħhom rigward l-iffirmar ta' Ftehim dwar Qafas għall-Parteċipazzjoni fl-Immaniġġar ta' Kriżijiet.

Il-Ftehim jirrifletti l-interess komuni għall-iżvilupp ulterjuri ta' kooperazzjoni attiva fir-rigward ta' kwistjonijiet ta' sigurtà u ta' difiża u ser jiffaċilita l-parteċipazzjoni taċ-Ċilì f'operazzjonijiet ta' maniġġar ta' kriżijiet tal-UE, bħala espressjoni tal-impenn kondiviż tagħna li nikkontribwixxu għall-paċi u s-sigurtà fid-dinja, abbażi tal-prinċipji tal-Karta tan-Nazzjonijiet Uniti.

Iċ-Ċilì esprima r-rieda tiegħu favur proċess ta' ratifika rapidu u ta' suċċess.

Il-Kunsill laqa' t-twaqqif tal-Kumitat Konsultattiv Konġunt sabiex jassisti lill-Kunsill ta' Assoċjazzjoni fil-promozzjoni tad-djalogu u l-kooperazzjoni bejn id-diversi organizzazzjonijiet ekonomiċi u soċjali tas-soċjetà ċivili, inklużi s-sħab soċjali, fl-UE u fiċ-Ċilì.

Il-partijiet esprimew l-aspettattiva tagħhom li l-ewwel laqgħa tiegħu tkun tista' sseħħ fl-2015.

L-UE esprimiet apprezzament għall-parteċipazzjoni taċ-Ċilì bħala membru mhux permanenti tal-Kunsill tas-Sigurtà tan-Nazzjonijiet Uniti u laqgħet ir-rwol attiv u l-impenn qawwi taċ-Ċilì favur il-paċi u s-sigurtà internazzjonali.

Iż-żewġ naħat saħqu dwar il-kooperazzjoni u l-koordinazzjoni bejn il-Missjonijiet Permanenti rispettivi tagħhom tan-Nazzjonijiet Uniti.

Il-Kunsill irrefera għall-avveniment ta' livell għoli dwar "In-Nisa fil-poter u fit-teħid ta' deċiżjonijiet: Nibnu dinja differenti", li saret f'Santiago, iċ-Ċilì, fis-27-28 ta' Frar 2015 u jifraħ liċ-Ċilì għall-impenn tiegħu fit-tisħiħ tar-rwol tan-nisa fis-soċjetà.

F'dan il-kuntest, il-gvern taċ-Ċilì iħabbar b'sodisfazzjon il-ħolqien ta' Ministru għan-Nisa u l-Ugwaljanza bejn is-Sessi.

Dan ser jippermetti kooperazzjoni u skambju ta' prattiki tajba fir-rigward ta' kwistjonijiet ta' ugwaljanza bejn is-sessi.

Il-partijiet laqgħu r-riżultati tal-ħames djalogu UE-Ċilì dwar id-Drittijiet tal-Bniedem li sar fl-14 ta' Ottubru 2014 f'Santiago.

Id-djalogu pprovda opportunità għal skambju kostruttiv ta' fehmiet dwar kwistjonijiet rilevanti ta' interess komuni u ta kontribut għal kooperazzjoni aħjar fil-fora multilaterali.

Il-partijiet esprimew is-sodisfazzjon tagħhom fir-rigward tal-iffirmar miċ-Ċilì tal-Karta Internazzjonali dwar l-Enerġija fil-laqgħa li jmiss tal-Konferenza tal-Aja II, li mistennija ssir fl-20 u l-21 ta' Mejju 2015.

Dan l-iffirmar ser jinvolvi l-impenn imġedded taċ-Ċilì biex jikkontribwixxi aktar għall-modernizzazzjoni tal-linji gwida, l-istandards u l-qafas ta' kooperazzjoni internazzjonali attwali fir-rigward tal-enerġija.

Il-partijiet laqgħu l-progress miksub fl-implimentazzjoni tal-Ftehim ta' Kooperazzjoni Xjentifika u Teknoloġika bejn l-UE u ċ-Ċilì.

Huma kkonfermaw mill-ġdid l-interess reċiproku tagħhom li jkomplu jiżviluppaw il-koperazzjoni fix-xjenza u t-teknoloġija inkluż fil-ġestjoni tad-diżastri, estrazzjoni minerarja ekoloġika u r-riċerka polari.

Il-partijiet enfasizzaw ukoll l-importanza li titkompla l-kooperazzjoni reġjonali fil-kuntest ta' Inizjattiva Konġunta bejn l-UE u s-CELAC dwar ir-Riċerka u l-Innovazzjoni.

Huma laqgħu l-opportunitajiet biex iżidu l-kooperazzjoni fil-livelli bilaterali u reġjonali offruti permezz tal-programm qafas tal-UE għar-Riċerka u l-Innovazzjoni Orizzont 2020 miftuħa għad-dinja.

Il-partijiet laqgħu t-talba uffiċjali ppreżentata mill-gvern taċ-Ċilì biex isir membru assoċjat ta' EUREKA, wieħed mill-akbar netwerks internazzjonali u deċentralizzati, ta' oriġini Ewropea, għal riċerka u żvilupp industrijali mmexxija mis-suq.

L-inklużjoni taċ-Ċilì f'din l-organizzazzjoni intergovernattiva, li l-Kummissjoni Ewropea hija firmatarja tagħha, tiffaċilita bil-kbir il-koordinazzjoni ta' finanzjament għall-innovazzjoni bil-għan li tiżdied il-produttività u l-kompetittività tal-industriji, kif ukoll trawwem trasferimenti teknoloġiċi għal kumpaniji, kemm fiċ-Ċilì kif ukoll fl-Unjoni Ewropea.

Il-Kunsill enfasizza l-importanza li ssir ħidma mas-sħab kollha biex jinbena kunsens dwar l-Aġenda tan-Nazzjonijiet Uniti għall-Iżvilupp wara l-2015.

Din l-aġenda għandha tindirizza t-tliet dimensjonijiet tal-iżvilupp sostenibbli, tkun ambizzjuża u stabbilita f'sett uniku ta' miri ċari u li jistgħu jitkejlu, u applikabbli b'mod universali, tenfasizza l-isfidi interkonnessi ta' tnaqqis tal-faqar u l-iżvilupp sostenibbli, tindirizza l-inugwaljanzi u tippromwovi soċjetajiet paċifiċi u sikuri.

Il-partijiet qablu dwar l-importanza li jinżamm fis-seħħ djalogu u kooperazzjoni attivi f'fora multilaterali dwar suġġetti tal-aġenda globali li jeħtieġu azzjoni miftiehma bħat-tibdil fil-klima, l-ambjent, is-saħħa tal-ħamrija u l-protezzjoni tal-bijodiversità, l-enerġija rinnovabbli u l-effiċjenza fl-użu tal-enerġija.

Huma qablu li jaħdmu flimkien favur ftehim ambizzjuż, ġust u legalment vinkolanti dwar il-bidla fil-klima li jkun applikabbli għall-Partijiet kollha taħt il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u li għandu jiġi adottat fil-COP.

F'dan ir-rigward, il-partijiet laqgħu l-iffirmar li ser iseħħ dalwaqt ta' Ittra ta' Intenzjoni bejn iċ-Ċilì u l-Kummissjoni Ewropea dwar il-Kooperazzjoni fir-rigward tal-Programm Ewropew ta' Osservazzjoni tad-Dinja Copernicus.

L-għan ta' dan l-Istrument huwa li jidentifika oqsma ta' ħidma konġunta fl-użu tal-osservazzjoni tad-dinja b'għanijiet ambjentali, sabiex jiġi appoġġat il-proċess tat-teħid ta' deċiżjonijiet u konformità aħjar tar-regolamentazzjoni ambjentali.

Il-partijiet irrikonoxxew il-kooperazzjoni tajba tagħhom dwar is-sajd u ġeddew l-impenn tagħhom biex isibu soluzzjoni għall-kwistjoni li ilha għaddejja fir-rigward tal-pixxispad.

Il-Kunsill esprima s-sodisfazzjon tiegħu dwar il-progress miksub s'issa permezz ta' Sħubija Strateġika bejn l-UE u s-CELAC u jinnota li din tista' tkun żviluppata aktar fir-rigward ta' kwistjonijiet globali u temi bireġjonali fi spirtu ta' solidarjetà u fehim reċiproku.

Iż-żewġ naħat ikkonfermaw l-impenn tagħhom li jaħdmu flimkien biex jiżguraw is-suċċess sħiħ tat-tieni Summit UE-CELAC, li għandu jiġi ospitat mill-UE fl-10 u l-11 ta' Ġunju 2015 fi Brussell.

Il-partijiet intrabtu li jiffaċilitaw implimentazzjoni effettiva tal-konklużjonijiet li għandhom jiġu adottati matul is-Summit dwar in-Negozju UE-CELAC 2015, (Brussell, 10 ta' Ġunju 2015), b'mod partikolari biex jitrawwem l-investiment, it-trasferiment tat-teknoloġija u opportunitajiet ta' kooperazzjoni fin-negozju bejn intrapriżi żgħar u ta' daqs medju Ċileni u tal-UE.

Il-partijiet skambjaw fehmiet dwar diversi kwistjonijiet fuq l-aġenda reġjonali u internazzjonali u ltaqgħu biex ikomplu jaħdmu flimkien biex jippromwovu l-governanza u kunsens globali f'diversi fora internazzjonali.

Iż-żewġ naħat iddeċidew li l-laqgħa li jmiss tal-Kunsill ta' Assoċjazzjoni ser issir fiċ-Ċilì f'data li ż-żewġ partijiet għandhom jaqblu dwarha.

Is-Sitt Kunsill ta' Assoċjazzjoni UE-Ċilì


Il-Kunsill irid jgħaġġel fil-ġlieda kontra l-qgħad fost iż-żgħażagħ.

Fil-21 ta' April, huwa qabel li jżid b'mod sinifikanti l-pagamenti bil-quddiem taħt l-inizjattiva favur l-impjieg taż-żgħażagħ (YEI - Youth Employment Initiative).

Minflok madwar €67 miljun, l-istati membri jirċievu

madwar €1 biljun fl-2015 bħala pagamenti bil-quddiem

li jippermettilhom

iniedu malajr miżuri għall-impjieg taż-żgħażagħ

Madwar 7 miljun żagħżugħ Ewropew bħalissa huwa mingħajr impjieg u barra mill-edukazzjoni jew taħriġ.

"Iż-żieda drastika fil-pagamenti bil-quddiem tirrifletti l-impenn qawwi tagħna biex jiġi indirizzat il-qgħad fost iż-żgħażagħ fl-Ewropa.

Fil-fatt, in-nuqqas ta' prefinanzjament huwa attwalment wieħed mill-akbar l-ostakoli li qed iżommu milli r-riżorsi mill-inizjattiva favur l-impjieg taż-żgħażagħ jiġu mobilizzati malajr.

Il-presidenza Latvjana issa ser taħdem mal-Parlament Ewropew biex tiżgura li dawn ir-regoli l-ġodda jiġu adottati mill-aktar fis possibbli", qal Jānis Reirs, Ministru għall-Finanzi Latvjan u President tal-Kunsill.

L-iżgurar ta' massa kritika finanzjarja

Iż-żieda fil-pagamenti bil-quddiem tinkiseb billi tiżdied ir-rata ta' prefinanzjament tal-allokazzjoni speċifika għall-YEI għal 30%.

Il-livell attwali ta' prefinanzjament għall-YEI tammonta għal 1% (1.5% għall-istati membri taħt assistenza finanzjarja).

L-esperjenza turi li

skont ir-regoli attwali mhux possibbli li tintlaħaq massa kritika finanzjarja

li tippermetti lill-istati membri jibdew l-implimentazzjoni ta' azzjonijiet tal-YEI.

Minħabba nuqqas ta' fondi, l-istati membri ma jistgħux jgħaddu pagamenti suffiċjenti lill-benefiċjarji.

Dan ixekkel konsiderevolment il-bidu ta' proġetti bil-għan li jgħinu liż-żgħażagħ Ewropej isibu impjieg jew traineeship.

L-istati membri bl-ogħla livelli ta' qgħad fost iż-żgħażagħ jiffaċċjaw l-akbar restrizzjonijiet baġitarji.

L-abbozz ta' regolament joffri soluzzjoni għal din il-kwistjoni għall-benefiċċju taż-żgħażagħ, kif mitlub mill-Kunsill Ewropew.

Iż-żieda tal-pagamenti bil-quddiem ma teħtieġ l-ebda tibdil fil-qafas finanzjarju pluriennali tal-UE u lanqas xi baġit emendatorju.

Dan jipprovdi l-impatt massimu f'termini ta' appoġġ lill-benefiċjarji, fi ħdan il-baġit disponibbli.

Il-YEI ġiet miftiehma mill-Kunsill Ewropew fi Frar 2013.

L-għan tagħha huwa li jiġi pprovdut finanzjament addizzjonali ta' €6.4 biljun fil-perjodu 2014-2020 għall-promozzjoni tal-impjieg taż-żgħażagħ għar-reġjuni l-aktar milquta mill-qgħad fost iż-żgħażagħ.

Ir-reġjuni eliġibbli huma

dawk fejn ir-rata ta' qgħad fost iż-żgħażagħ għaż-żgħażagħ ta' bejn il-15 u l-24 sena qabżet il-25% fl-2012 u

dawk fejn il-qgħad fost iż-żgħażagħ kien ta' aktar minn 20% fl-2012 dment li dawn jappartjenu għal stati membri fejn il-qgħad fost iż-żgħażagħ qabeż it-30% fl-istess sena

Ġie riżervat baġit dedikat għall-YEI b'valur ta' €3.2 biljun.

Dan ma jirrikjedi l-ebda kofinanzjament fil-livell nazzjonali. €3.2 biljun ieħor ġejjin mill-allokazzjonijiet mill-fond soċjali Ewropew lill-istati membri għall-perjodu ta' programmazzjoni 2014-2020.

Il-passi li jmiss

Il-pożizzjoni maqbula mill-Kunsill isservi bħala mandat għall-Presidenza Latvjana biex torganizza diskussjonijiet mar-rappreżentanti tal-Parlament Ewropew.

Ladarba jintlaħaq ftehim bejn il-Kunsill u l-Parlament Ewropew, iż-żewġ istituzzjonijiet jridu japprovaw l-eżitu formalment.

Lista li tindika kif il-prefinanzjament addizzjonali tal-YEI hu mqassma fost l-istati membri

Proposta tal-Kummissjoni tal-4 ta' Frar 2015 dwar żieda fil-prefinanzjament għall-Inizjattiva favur l-Impjieg taż-żgħażagħ

Ara l-paġna tal-laqgħa

Inizjattiva favur l-impjieg taż-żgħażagħ: Il-Kunsill jagħlaq id-diskrepanza tal-likwidità


Wara negozjati intensivi, fil-21 ta' April 2015 il-presidenza Latvjana laħqet

ftehim proviżorju

mar-rappreżentanti tal-Parlament Ewropew dwar ir-

riforma tas-sistema Ewropea tat-trade marks

Il-Ftehim huwa soġġett għal konferma mill-Kumitat tar-Rappreżentanti Permanenti tal-Kunsill.

Ir-riforma tat-trade marks - aħjar għan-negozju

Ir-riforma tas-sistema attwali ser ittejjeb il-

kondizzjonijiet għan-negozji biex jinnovaw

u biex jibbenefikaw minn

protezzjoni tat-trade marks aktar effettiva kontra l-falsifikazzjoni

, inklużi l-prodotti foloz fi transitu mit-territorju tal-UE.

Il-Ministru Latvjan għall-Ġustizzja Dzintars Rasnačs għamel il-kummenti li ġejjin: "Kburi li l-modernizzazzjoni tal-qafas tat-trade mark tal-UE tista' tiġi politikament konkluża taħt il-presidenza Latvjana, li ġiet żviluppata fuq sforzi konġunti li saru minn presidenzi preċedenti u l-istituzzjonijiet tal-UE.

L-azzjoni tagħna ġiet iggwidata mill-ħtieġa li l-interessi tal-utenti aħħarija jkunu fil-qalba tar-riforma.

Dawk il-kumpaniji, b'mod partikolari dawk żgħar u ta' daqs medju, ilhom jitolbu għal sistema ta' reġistrazzjoni aktar ċara, simplifikata u affordabbli għat-trattament u l-protezzjoni tal-assi industrijali innovattivi tagħhom".

Proċess irħas, aktar sempliċi u aktar aċċessibbli

Il-qafas legali l-ġdid huwa mmirat ukoll biex jinkoraġġixxi l-innovazzjoni u t-tkabbir ekonomiku billi jagħmel is-sistemi tar-reġistrazzjoni tat-trade marks fl-Unjoni Ewropea kollha

aktar aċċessibbli u effiċjenti għan-negozji

f'termini ta'

inqas spejjeż

u kumplessità, ħeffa akbar, aktar prevedibbiltà u ċertezza legali.

Huwa ser itejjeb ukoll il-kooperazzjoni bejn l-Uffiċċju għall-Armonizzazzjoni fis-Suq Intern (UASI), li huwa responsabbli għar-reġistrazzjoni u l-amministrazzjoni tat-trade marks fil-livell tal-Unjoni Ewropea, u l-uffiċċji nazzjonali.

Skont il-ftehim, għadd ta' prinċipji politiċi ser jiġu inkorporati fis-sistema l-ġdida, inkluż:

struttura ġdida b'

livell imnaqqas ta' tariffi

li għandhom jitħallsu mill-applikanti u l-proprjetarji tat-trade marks; tnaqqis bħal dan huwa ġġustifikat permezz tal-ħtieġa li s-sistema ssir aktar aċċessibbli għall-utenti u biex jiġi bbilanċjat il-baġit tal-UASI, li kien qed jipproduċi bilanċi pożittivi baġitarji konsiderevoli matul is-snin;

l-istabbiliment ta'

mekkaniżmu ta' kumpens

biex ikopri l-ispejjeż imġarrba mill-uffiċċji nazzjonali tal-proprjetà industrijali li jirriżultaw mit-trattament ta' proċeduri li jinvolvu t-trade marks tal-UE.

5% tad-dħul annwali tal-UASI huwa previst għall-mekkaniżmu ta' kumpens, bil-possibbiltà li dan l-ammont jiżdied b'5% oħra fil-każ ta' bilanċ pożittiv baġitarju sostantiv;

kooperazzjoni aktar mill-qrib bejn l-uffiċċji nazzjonali u l-UASI

fi proġetti biex jippromwovu l-konverġenza ta' prattiki u għodod fil-qasam tat-trade marks u d-disinji.

L-ammont massimu ta' finanzjament għall-proġetti ta' kooperazzjoni huwa stabbilit għal 15% tad-dħul annwali tal-UASI;

it-titjib tal-

istruttura ta' governanza

u l-istabbiliment ta'

proċeduri finanzjarji sodi

għoti ta' isem ġdid

lill-UASI għal "

Uffiċċju tal-Proprjetà Intellettwali tal-Unjoni Ewropea

l-implimentazzjoni ta'

proċeduri amministrattivi effiċjenti u rapidi

mill-uffiċċji nazzjonali għal revoka jew dikjarazzjoni ta' invalidità ta' trade marks;

adattament tal-għażla u l-klassifikazzjoni ta' prodotti u servizzi

biex ikunu konformi mal-ġurisprudenza reċenti tal-UE, f'konformità mal-klassifikazzjoni internazzjonali stabbilita mill-ftehim ta' Nizza.

It-trade mark Komunitarja stabbilixxiet sistema awtonoma għar-reġistrazzjoni ta' drittijiet unitarji li għandhom effett ugwali fl-UE kollha.

It-trade mark għandha tiddistingwi l-prodotti u s-servizzi ta' kumpannija.

Din hi l-marka li permezz tagħha negozju jista' jattira u jżomm il-lealtà tal-klijent, u joħloq valur u tkabbir.

It-trade mark taħdem bħala mutur għall-innovazzjoni u għandha impatt favorevoli fuq l-impjiegi.

Is-sistema tfasslet biex bil-għan ta' koeżistenza mas-sistemi nazzjonali tat-trade marks, li jibqgħu meħtieġa għal dawk l-intrapriżi li ma jixtiqux li t-trade marks tagħhom jiġu protetti fil-livell tal-UE.

L-esperjenza miksuba minn mindu twaqqfet is-sistema tat-trade mark Komunitarja wriet li l-impriżi minn ġewwa l-Unjoni u minn pajjiżi terzi aċċettaw is-sistema, li saret komplement ta' suċċess u vijabbli għall-protezzjoni tat-trade marks fil-livell tal-Istati Membri.

Maż-żmien kien hemm tkabbir sod fil-valur kummerċjali u fl-għadd ta' trade marks.

L-UASI, li beda jopera fl-1996, illum il-ġurnata għandu rreġistrati madwar 100 000 trade mark Komunitarja u 75 000 disinn kull sena.

L-iżvilupp tiegħu kien akkumpanjat minn aspettattivi dejjem akbar min-naħa tal-partijiet interessati għal sistemi ta' reġistrazzjoni tat-trade marks aktar armonizzati u ta' kwalità ogħla, li huma aktar konsistenti, aċċessibbli pubblikament u aġġornati mill-aspett teknoloġiku.

Għalhekk, l-istabbiliment tal-UASI kien suċċess kbir u kkontribwixxa sostanzjalment għat-tisħiħ tal-kompetittività tal-UE.

L-UASI jinsab f'Alicante, fi Spanja.

Il-Kummissjoni ppreżentat il-proposti għar-riforma f'April 2013:

Abbozz ta' regolament dwar it-trade mark Komunitarja

Abbozz ta' direttiva biex jiġu approssimati l-liġijiet tal-Istati Membri dwar it-trade marks

Sit web tal-Uffiċċju għall-Armonizzazzjoni fis-Suq Intern (OHIM)

Riforma tat-trade marks: Il-presidenza tiżgura ftehim proviżorju


Għandi l-pjaċir nistiednek għal-laqgħa speċjali tal-Kunsill Ewropew fit-23 ta' April 2015 fl-16:00.

It-traġedji reċenti fil-Mediterran urew għal darb'oħra kemm hi serja s-sitwazzjoni.

L-għan tal-laqgħa tagħna huwa li niddiskutu fl-ogħla livell dak li aħna - l-Istati Membri u l-istituzzjonijiet tal-UE flimkien - nistgħu nagħmlu biex nagħtu għajnuna immedjata.

Ilkoll nafu li l-migrazzjoni hija kwistjoni kumplessa li tista' tiġi indirizzata biss billi jiġu ttrattati wkoll l-għeruq tagħha.

Dan ser jieħu ż-żmien iżda jien konvint li aħna obbligati li nagħmlu dan u ser nagħmlu dan.

Il-Ħamis, il-prijorità ewlenija tagħna hija li nipprevjenu li aktar nies imutu fil-baħar.

Wara l-laqgħa tas-soltu mal-President tal-Parlament Ewropew, jien għaldaqstant nistenna li naqblu dwar miżuri prattiċi ħafna li jikkontribwixxu għal dan il-għan, partikolarment billi jissaħħu l-possibbiltajiet ta' tfittxija u salvataġġ, billi jiġu miġġielda dawk li jiffaċilitaw dħul illegali u billi l-vittmi tagħhom jiġu skoraġġiti milli jqiegħdu ħajjithom f'periklu, filwaqt li tissaħħaħ is-solidarjetà bejn l-Istati Membri.

Dawn il-miżuri immedjati ser ikunu l-ewwel pass fl-iżvilupp ta' approċċ tal-UE aktar sistemiku u ġeografikament komprensiv għall-migrazzjoni fil-futur qarib.

Nistenna bil-ħerqa li niltaqa' miegħek.

Ara l-paġna tal-laqgħa

Ittra ta' stedina mill-President Donald Tusk għal-laqgħa tal-Kunsill Ewropew Speċjali


Insellmilkom.

Aħna qed niltaqgħu llum fid-dawl tas-sitwazzjoni drammatika fil-Mediterran.

M'għandi l-ebda dubju li din hija kwistjoni Ewropea, mhux biss problema għall-Istati Membri fin-Nofsinhar tal-Ewropa.

Aħna għandna responsabbiltà komuni biex ngħinu insolvuha.

Sejjaħt is-summit tal-lum biex jiġu mobilizzati l-isforzi kollha.

L-akbar prijorità tagħna hi, naturalment, li nsalvaw il-ħajjiet ta' persuni innoċenti.

Iżda li nsalvaw il-ħajjiet mhix biss dwar is-salvataġġ ta' persuni fuq il-baħar.

Hija wkoll dwar il-ġlieda kontra l-kuntrabandisti u l-prevenzjoni tal-flussi migratorji illegali.

L-ewwel nett, jeħtieġ li jittieħdu passi kontra t-traffikanti tal-bnedmin.

Irridu nkissru n-netwerks tagħhom u nimminaw il-mudell tan-negozju tagħhom.

L-aħjar mod biex jiġu protetti l-persuni milli jegħrqu hu billi jiġi żgurat li, l-ewwel u qabel kollox, huma ma jmorrux fuq id-dgħajjes.

It-tieni, għandna bżonn li nsaħħu l-operazzjonijiet tal-fruntieri tal-UE Triton u Poseidon b'aktar riżorsi.

It-tielet, għandna bżonn kooperazzjoni aħjar mal-pajjiżi ta' oriġini u ta' transitu, sabiex tiġi limitata l-migrazzjoni illegali, u biex in-nies jiġu skoraġġuti milli jpoġġu ħajjithom f'riskju.

Fl-aħħar nett, u dan huwa forsi l-aktar mument diffiċli u tqil fil-laqgħa tagħna, irridu niddiskutu kif insaħħu s-solidarjetà Ewropea.

Ifisser li jeħtieġ niddiskutu tali kwistjonijiet diffiċli bħar-risistemazzjoni, ir-rilokazzjoni u l-ipproċessar ta' applikazzjonijiet għall-asil.

Għaliex huwa daqshekk diffiċli?

Għaliex fil-fatt din ser tkun diskussjoni dwar id-disponibbiltà biex jiġu sagrifikati xi interessi nazzjonali għall-ġid komuni.

U dan huwa dejjem l-aktar mument diffiċli fid-diskussjonijiet tagħna.

Ħa nkun ċar.

Inneħħu l-illużjoni li l-problema nistgħu nsolvuha llum.

Ma nistgħux, għax il-vera kawżi huma l-gwerra, l-instabbilità u l-faqar fir-reġjun kollu.

U ċertament l-Ewropa mhix il-kawża ta' din is-sitwazzjoni fil-Mediterran.

Iżda kollha kemm aħna rridu nagħmlu sforz akbar biex nittrattaw l-agħar konsegwenzi u ninsab ċert li llum nistgħu naqblu dwar azzjoni komuni konkreta.

Grazzi.

Ara l-paġna tal-laqgħa

Kummenti mill-President Donald Tusk qabel il-Kunsill Ewropew Speċjali


Il-lejla t-tajba.

Illum, aħna ddiskutejna s-sitwazzjoni drammatika fil-Mediterran fl-ogħla livell politiku.

L-akbar prijorità hi li nsalvaw il-ħajjiet ta' persuni innoċenti.

Iżda li nsalvaw il-ħajjiet mhix biss dwar is-salvataġġ ta' persuni fuq il-baħar.

Hija wkoll dwar li nwaqqfu lil dawk li jiffaċilitaw id-dħul klandestin ta' persuni u nindirizzaw il-migrazzjoni irregolari.

Ħa nkun ċar.

L-Ewropa ma kkawżatx din it-traġedja.

Iżda dan ma jfissirx li nistgħu inkunu indifferenti.

Qed inħabbtu wiċċna ma' sajf diffiċli u jeħtieġ li nkunu lesti li naġixxu.

Għalhekk, il-mexxejja qablu dwar erba' oqsma ta' prijorità għal azzjoni.

L-ewwel nett, il-mexxejja talbu lir-Rappreżentant Għoli biex tipproponi azzjonijiet sabiex jinqabdu u jinqerdu l-bastimenti ta' dawk li jiffaċilitaw id-dħul klandestin ta' persuni qabel ma jkunu jistgħu jintużaw.

Naturalment, dan ser ikun konformi mal-liġi internazzjonali u r-rispett għad-drittijiet tal-bniedem.

Aħna ser inżidu l-kooperazzjoni kontra netwerks ta' dawk li jiffaċilitaw id-dħul klandestin ta' persuni billi naħdmu permezz tal-Europol, u billi nistazzjonaw uffiċjali tal-immigrazzjoni f'pajjiżi terzi.

It-tieni, aħna qbilna li nittriplaw ir-riżorsi disponibbli għal Triton, il-missjoni tal-fruntieri tagħna fil-Mediterran Ċentrali, u biex insaħħu l-kapaċità operazzjonali tagħha.

Il-missjoni ser tkompli twettaq il-mandat tagħha u twieġeb għal talbiet għal għajnuna fejn meħtieġ.

Għandi pjaċir inħabbar li l-mexxejja diġà wiegħdu appoġġ sinifikattivament ogħla, inklużi ħafna aktar bastimenti, inġenji tal-ajru u esperti, u flus.

It-tielet, jeħtieġ li nillimitaw il-flussi migratorji irregolari u niskoraġġixxu lin-nies milli jpoġġu ħajjithom f'riskju.

Dan ifisser kooperazzjoni aħjar mal-pajjiżi ta' oriġini u ta' transitu, speċjalment il-pajjiżi madwar il-Libja.

Fl-aħħar nett, aħna ser nagħmlu aktar f'dak li jikkonċerna l-protezzjoni tar-refuġjati.

L-Unjoni Ewropea ser tgħin lill-Istati Membri l-aktar esposti u li jinsabu taħt pressjoni u ser tikkoordina r-risistemazzjoni ta' aktar persuni lejn l-Ewropa fuq bażi volontarja, u b'opzjoni għal rilokazzjoni ta' emerġenza.

Għal dawk li ma jikkwalifikawx bħala refuġjati, aħna ser noperaw politika ta' ritorn effettiva.

Il-mexxejja ma kellhom l-ebda illużjoni li aħna konna ser insolvu din l-emerġenza umana internazzjonali llum.

Għalhekk, impenjajna lill-Kummissjoni, il-Kunsill u r-Rappreżentant Għoli biex isaħħu l-ħidma tagħhom abbażi ta' dak li għandna issa miftiehem.

Din il-kwistjoni tibqa' prijorità tagħna u l-Kunsill Ewropew ser jerġa' lura għaliha f'Ġunju.

Bħala kumment finali, infakkar li l-Unjoni Ewropea hija kompletament kontra l-piena tal-mewt.

Ma tistax tkun ir-risposta għat-traffikar tad-drogi.

Qed nirreferi hawnhekk għas-Sur Atlaoui, iċ-ċittadin Franċiż li ġie kkundannat mill-awtoritajiet Indoneżjani.

Grazzi.

Ara l-paġna tal-laqgħa

Kummenti tal-President Donald Tusk wara l-laqgħa tal-Kunsill Ewropew speċjali dwar pressjonijiet migratorji fil-Mediterran


Is-sitwazzjoni fil-Mediterran hija traġedja.

L-Unjoni Ewropea ser timmobilizza l-isforzi kollha għad-dispożizzjoni tagħha biex tipprevjeni t-telf ta' aktar ħajjiet fil-baħar u biex tindirizza l-għeruq tal-emerġenza umana li qed inħabbtu wiċċna magħha, f'kooperazzjoni mal-pajjiżi ta' oriġini u ta' transitu.

Il-prijorità immedjata tagħna hija li nipprevjenu li aktar nies imutu fil-baħar.

Għaldaqstant iddeċidejna li nsaħħu l-preżenza tagħna fil-baħar, niġġieldu t-traffikanti, nipprevjenu l-flussi ta' migrazzjoni illegali u nsaħħu s-solidarjetà u r-responsabbiltà interni.

Minħabba li l-instabbiltà fil-Libja qed toħloq ambjent ideali għall-attivitajiet kriminali tat-traffikanti, ser nappoġġaw b'mod attiv l-isforzi kollha mmexxija min-NU biex terġa' tiġi stabbilita l-awtorità tal-gvern fil-Libja.

Ser inżidu wkoll l-isforzi biex jiġu indirizzati l-konflitti u l-instabbiltà bħala fatturi ewlenin li jimmotivaw il-migrazzjoni, inkluż fis-Sirja.

Illum aħna nikkommettu ruħna li:

Insaħħu l-preżenza tagħna fil-baħar

a) insaħħu malajr l-Operazzjonijiet Triton u Poseidon tal-UE billi mill-inqas nittriplaw ir-riżorsi finanzjarji għal dan l-iskop fl-2015 u l-2016 u nżidu n-numru ta' mezzi, u b'hekk ikunu jistgħu jiżdiedu l-possibbiltajiet ta' tfittxija u salvataġġ fil-mandat tal-FRONTEX.

Nilqgħu l-impenji li diġà saru mill-Istati Membri li ser jippermettu li nilħqu dan l-objettiv fil-ġimgħat li ġejjin;

Il-ġlieda kontra t-traffikanti skont il-liġi internazzjonali

b) infixklu n-netwerks ta' traffikar, inressqu l-atturi tar-reat quddiem il-ġustizzja u nissekwestraw l-assi tagħhom, permezz ta' azzjoni rapida mill-awtoritajiet tal-Istati Membri f'kooperazzjoni mal-EUROPOL, il-FRONTEX, l-Uffiċċju Ewropew ta' Appoġġ fil-qasam tal-Asil (EASO) u l-EUROJUST, kif ukoll permezz ta' aktar intelligence u kooperazzjoni tal-pulizija ma' pajjiżi terzi;

c) inwettqu sforzi sistematiċi biex jiġu identifikati, jinqabdu u jinqerdu bastimenti qabel ma jintużaw mit-traffikanti;

d) fl-istess waqt, ir-Rappreżentant Għoli mistiedna tibda immedjatament it-tħejjijiet għal operazzjoni possibbli tal-PSDK għal dan il-għan;

e) nużaw il-EUROPOL biex insibu u nitolbu t-tneħħija ta' kontenut fuq l-internet użat mit-traffikanti biex iħajjar lil migranti u refuġjati, skont il-kostituzzjonijiet nazzjonali;

Nipprevjenu l-flussi ta' migrazzjoni illegali

f) inżidu l-appoġġ lit-Tuneżija, l-Eġittu, is-Sudan, il-Mali u n-Niġer fost oħrajn, biex jissorveljaw u jikkontrollaw il-fruntieri u r-rotot tal-art, fuq il-bażi ta' operazzjonijiet attwali tal-PSDK fir-reġjun, kif ukoll ta' oqfsa ta' kooperazzjoni reġjonali (il-proċessi ta' Rabat u Khartoum); inżidu d-djalogu mal-Unjoni Afrikana fil-livelli kollha dwar dawn il-kwistjonijiet kollha;

g) insaħħu l-kooperazzjoni politika tagħna mas-sħab Afrikani fil-livelli kollha sabiex nindirizzaw il-kawża tal-migrazzjoni illegali u niġġieldu l-faċilitazzjoni ta' dħul klandestin u t-traffikar tal-bnedmin.

L-UE ser tqajjem dawn il-kwistjonijiet mal-Unjoni Afrikana u l-pajjiżi ewlenin ikkonċernati, u magħhom ser tipproponi li jsir summit f'Malta fix-xhur li ġejjin;

h) inżidu l-kooperazzjoni mat-Turkija fid-dawl tas-sitwazzjoni fis-Sirja u l-Iraq;

i) nibagħtu uffiċjali Ewropej ta' kollegament fir-rigward tal-migrazzjoni f'pajjiżi ewlenin biex jiġbru informazzjoni dwar il-flussi migratorji, jikkoordinaw mal-uffiċjali ta' kollegament nazzjonali, u jikkooperaw direttament mal-awtoritajiet lokali;

j) naħdmu mas-sħab reġjonali biex nibnu kapaċitajiet għall-ġestjoni tal-fruntieri tal-baħar u operazzjonijiet ta' tfittxija u salvataġġ;

k) inniedu programmi ta' Żvilupp u Protezzjoni Reġjonali għall-Afrika ta' Fuq u l-Qarn tal-Afrika;

l) nistiednu lill-Kummissjoni u lir-Rappreżentant Għoli biex jimmobilizzaw l-għodod kollha, inkluż permezz tal-kooperazzjoni għall-iżvilupp u l-implimentazzjoni ta' ftehimiet ta' riammissjoni tal-UE u nazzjonali ma' pajjiżi terzi, biex tiġi promossa r-riammissjoni ta' migranti ekonomiċi mhux awtorizzati fil-pajjiżi ta' oriġini u ta' transitu, filwaqt li naħdmu mill-qrib mal- Organizzazzjoni Internazzjonali għall-Migrazzjoni;

m) filwaqt li nirrispettaw id-dritt li wieħed jitlob asil, noħolqu programm ġdid ta' ritorn għar-ritorn rapidu ta' migranti illegali mill-Istati Membri l-aktar esposti, koordinat mill-FRONTEX;

Insaħħu s-solidarjetà u r-responsabbiltà interni

n) traspożizzjoni rapida u sħiħa u implimentazzjoni effettiva tas-Sistema Ewropea Komuni tal-Asil mill-Istati Membri parteċipanti kollha, biex b'hekk jiġu żgurati standards Ewropej komuni taħt il-leġislazzjoni eżistenti;

o) inżidu l-għajnuna ta' emerġenza għall-Istati Membri l-aktar esposti u nikkunsidraw l-għażliet għall-organizzazzjoni ta' rilokazzjoni ta' emerġenza bejn l-Istati Membri kollha fuq bażi volontarja;

p) nibagħtu timijiet tal-EASO fl-Istati Membri l-aktar esposti għall-ipproċessar konġunt tal-applikazzjonijiet ta' asil, inklużi r-reġistrazzjoni u t-teħid tal-marki tas-swaba';

q) noħolqu l-ewwel proġett pilota volontarju dwar ir-risistemazzjoni fl-UE kollha, li joffri postijiet lil persuni li jikkwalifikaw għall-protezzjoni.

L-istituzzjonijiet tal-UE u l-Istati Membri ser jaħdmu immedjatament fuq l-implimentazzjoni sħiħa ta' dawn l-orjentazzjonijiet.

Il-ġimgħa d-dieħla, il-Presidenza u l-Kummissjoni ser jippreżentaw pjan direzzjonali li jiddeskrivi l-ħidma sa Ġunju.

Il-Kunsill Ewropew jistenna b'interess il-Komunikazzjoni tal-Kummissjoni dwar Aġenda Ewropea għall-Migrazzjoni, sabiex jiġi żviluppat approċċ aktar sistemiku u ġeografikament komprensiv għall-migrazzjoni.

Il-Kunsill Ewropew ser jibqa' infurmat dwar is-sitwazzjoni u ser jissorvelja mill-qrib l-implimentazzjoni ta' dawn l-orjentazzjonijiet.

Il-Kunsill u l-Kummissjoni ser jirrappurtaw lill-Kunsill Ewropew f'Ġunju.

Ara l-paġna tal-laqgħa

Laqgħa speċjali tal-Kunsill Ewropew, 23 ta' April 2015 - dikjarazzjoni


Il-Ħadd 26 ta' April 2015

Il-kamp ta' konċentrament Natzweiler-Struthof (Franza)

15:40 Parteċipazzjoni fiċ-ċerimonja kommemorattiva fl-okkażjoni tas-70 anniversarju tal-liberazzjoni tal-kamp ta' Struthof.

It-Tnejn 27 ta' April 2015

12:00 Ċerimonja ta' tqegħid tal-girlanda fil-Pjazza Maidan (monument ta' tifkira Institutska)

13:00 Ikla ta' ħidma

14:30 Sessjoni plenarja

16:15 Konferenza stampa konġunta

Chisinau, Repubblika tal-Moldova

18:45 Laqgħa u ċena uffiċjali mal-Prim Ministru Chiril Gaburici

It-Tlieta 28 ta' April 2015

Chisinau, Repubblika tal-Moldova

10:10 Laqgħa mal-President Nicolae Timofti

10:55 Dikjarazzjonijiet konġunti għall-istampa

11:15 Laqgħa mal-Prim Ministru Chiril Gaburici u l-Kabinett tal-Ministri

12:05 Konferenza stampa konġunta

12:30 Laqgħa mal-President tal-Parlament Andrian Candu

L-Erbgħa 29 ta' April 2015

09:00 Rapport lill-Parlament Ewropew dwar il-laqgħa speċjali tal-Kunsill Ewropew

14:00 Preżentazzjoni tal-kredenzjali tal-ambaxxaturi

18:00 Laqgħa mal-President tal-Kroazja Kolinda Grabar-Kitarović (opportunità għal ritratti)


Għadna kif ikkonkludejna s-17-il Summit bejn l-UE u l-Ukrajna.

Madankollu, dan kien l-ewwel summit taħt il-Ftehim ta' Assoċjazzjoni l-ġdid bejn l-UE u l-Ukrajna.

U kien ukoll l-ewwel summit minn mindu bdew l-aggressjoni u l-konflitt f'Donbass u l-Krimea.

Id-diskussjoni dwar il-kriżi fl-Ukrajna ħadet ħafna mill-ħin tagħna u stajna niskambjaw fehmiet dwar is-sitwazzjoni fuq il-post u dak li jeħtieġ isir.

Qbilna li l-implimentazzjoni sħiħa tal-ftehimiet ta' Minsk tibqa' l-aħjar opportunità biex nersqu lejn soluzzjoni politika.

Qed nagħmlu monitoraġġ mill-qrib tal-waqfien mill-ġlied.

Filwaqt li l-livell ta' vjolenza naqas mill-ftehim ta' Frar 'l hawn, il-vjolazzjonijiet tal-waqfien mill-ġlied qed isiru kuljum u l-OSKE għadha ma tistax tivverifika l-irtirar ta' armamenti tqal.

Barra minn hekk, ninsabu mħassbin ħafna dwar informazzjoni li qed taslilna li għadhom deħlin armi fil-lvant tal-Ukrajna.

Ser inkomplu bl-isforzi diplomatiċi tagħna.

Nistennew li l-Federazzjoni Russa tassumi r-responsabbiltà biex tissodisfa l-obbligi tagħha, li jinkludu l-irtirar tal-forzi armati u tagħmir Russi.

Ta' min ifakkar li s-sanzjonijiet u l-miżuri restrittivi tagħna huma marbuta mal-implimentazzjoni sħiħa tal-ftehimiet ta' Minsk.

Nistennew r-rilaxx urġenti tal-ostaġġi kollha, inkluża Nadia Savchenko.

Semmejna l-monitoraġġ u l-kompiti marbuta mas-sigurtà.

L-Unjoni Ewropea diġà qed issaħħaħ l-appoġġ tagħha lill-OSKE, iżda ddiskutejna wkoll kwistjonijiet aktar ġeneriċi.

Nafu x'inhuma l-aspettattivi min-naħa tal-Ukrajna dwar din il-kwistjoni.

Dan mhux se jkun faċli, iżda se naraw x'nistgħu nagħmlu.

Se nibagħtu malajr kemm jista' jkun missjoni ta' valutazzjoni ċivili.

Kellna skambju ta' fehmiet dwar is-sitwazzjoni umanitarja, fejn l-isforzi biex titwassal l-għajnuna lill-popolazzjoni milquta jridu jiġu intensifikati.

Dan jinkludi passi leġislattivi u istituzzjonali, li jridu jittieħdu mill-Ukrajna.

L-Unjoni Ewropea u l-Istati Membri tagħha huma fost l-akbar kontributuri fl-isforzi ta' għajnuna internazzjonali u ninsabu lesti nikkontribwixxu aktar.

Is-Summit offra wkoll il-possibbiltà li jiġu diskussi t-tħejjijiet għas-Summit tas-Sħubija tal-Lvant f'Riga x-xahar id-dieħel.

Qbilna li dan l-avveniment importanti huwa sinjal kemm tal-impenn qawwi tagħna għal dan il-qafas kif ukoll għall-istabbiliment tal-prijoritajiet tagħna għas-snin li ġejjin.

Ippermettuli nikkonkludi b'riflessjoni wara ż-żjara tiegħi f'Maidan dalgħodu.

Maidan kienet punt deċiżiv għall-Ukrajna - kif ukoll għall-Ewropa.

Issa, irridu niżguraw li dan kien punt ta' bidla għall-aħjar.

Għall-benefiċċju tal-Ukreni kollha.

Jien ninsab fiduċjuż li qed timxu fid-direzzjoni t-tajba.

Iżda ninsab konxju wkoll li għad tridu tiffaċċjaw ħafna ostakli.

U nkunu sinċieri, sagrifiċċji.

Naf dan minn pajjiżi stess, il-Polonja, li f'ħafna aspetti kellha tgħaddi mill-istess proċess, sikwit diffiċli - anke mingħajr konflitt armat 'il ġewwa mill-fruntieri tagħna.

Iżda nista' wkoll onestament ngħid li m'hemmx alternattiva aħjar.

Ir-riformi, is-sagrifiċċji, il-fatt li issa qed tħarsu lejn l-Ewropa u l-Punent huma kollha vallapena.

Nassigurakom li l-Ewropa se tappoġġakom sal-aħħar - u se nassistukom mill-aħjar li nistgħu.

Illum dan kien ukoll il-messaġġ ewlieni tiegħi lill-President Poroshenko u lill-Prim Ministru Yatseniuk.

Iżda x-xogħol l-iebes intom tridu tagħmluh mhux l-Ewropa.

Intom biss, in-nazzjon Ukren u l-Gvern u l-Parlament tiegħu, tistgħu twettqu din il-biċċa xogħol iebsa li tirriformaw l-Ukrajna.

Biex tagħmlu l-Ukrajna pajjiż aktar prosperu, aktar ġust u aktar ekwu.

Fi ftit kliem, Ukrajna aħjar.

Grazzi.

Ara l-paġna tal-laqgħa

Kummenti mill-President Tusk b'segwitu għas-summit bejn l-UE u l-Ukrajna fi Kiev


Il-Kunsill tal-Unjoni Ewropea

FILWAQT LI JFAKKAR fl-inizjattivi ta' simplifikazzjoni mwettqa preċedentement mill-Kunsill, fil-kontribut għas-simplifikazzjoni miksuba mill-"Verifika tas-Saħħa" tal-Politika Agrikola Komuni fl-2008, u fil-konklużjonijiet tal-Kunsill tat-13 ta' Ottubru 2014 dwar l-affidabbiltà tar-riżultati tal-verifiki tal-Istati Membri fuq in-nefqa fl-agrikoltura (dok.

13616/14) u tal-15 ta' Diċembru 2014 dwar ir-rata ta' żball għan-nefqa agrikola (dok.

FILWAQT LI JILQA' B'SODISFAZZJON il-prijorità mogħtija mill-Kummissjoni lil eżerċizzju ta' simplifikazzjoni bir-reqqa u l-fatt li diġà pproponiet jew dalwaqt ser tipproponi s-simplifikazzjoni ta' ċerti atti tal-Kummissjoni;

FILWAQT LI JFAKKAR fl-impenn mill-Kummissjoni li terġa' teżamina d-dispożizzjonijiet dwar l-ekoloġizzazzjoni wara l-ewwel sena tal-implimentazzjoni kif ukoll fil-paragrafu 67 tal-konklużjonijiet tal-Kunsill Ewropew ta' Frar 2013 (dok.

EUCO 37/13);

FILWAQT LI JISĦAQ li s-simplifikazzjoni tal-PAK tikkostitwixxi objettiv kondiviż bejn l-istituzzjonijiet Ewropej, l-amministrazzjonijiet nazzjonali, il-partijiet ikkonċernati, il-bdiewa u benefiċjarji oħra bl-istess mod, u FILWAQT LI JINNOTA li kollha għandhom responsabbiltà sabiex jintlaħaq dak l-objettiv;

FILWAQT LI JAPPELLA lill-Kummissjoni biex tkompli u tapprofondixxi d-diskussjoni dwar l-abbozz ta' atti tal-Kummissjoni fir-rigward tas-simplifikazzjoni qabel ma jiġu adottati, peress li approċċ ex-ante huwa l-aktar effikaċi biex jiġi evitat il-piż amministrattiv;

FILWAQT LI JENFASIZZA li, fl-implimentazzjoni tal-PAK, għandu jittieħed aktar kont tal-prinċipji tas-sussidjarjetà u tal-proporzjonalità u li għandha tingħata attenzjoni partikolari sabiex:

il-leġislazzjoni tal-UE ssir eħfef biex tinftiehem u biex tiġi implimentata b'mod konkret, u b'hekk jiżdiedu t-trasparenza u ċ-ċertezza legali;

jittieħed kont dovut tas-sitwazzjonijiet nazzjonali u reġjonali speċifiċi;

jitnaqqas il-piż amministrattiv u l-ispejjeż assoċjati għall-bdiewa, benefiċjarji oħra, l-organizzazzjonijiet tal-produtturi u l-amministrazzjonijiet nazzjonali;

JISĦAQ li s-simplifikazzjoni tal-PAK għandha tirrispetta l-prinċipji li ġejjin:

jitħarsu l-objettivi tal-politika u l-elementi ewlenin tal-PAK riformata, kif ukoll tiġi żgurata l-istabbiltà legali għall-bdiewa, biex b'hekk is-simplifikazzjoni ma twassalx għal deregulazzjoni jew aċċess ristrett għall-appoġġ mill-PAK;

ma tiġix preġudikata l-ġestjoni finanzjarja tajba tal-fondi tal-UE;

ikun hemm iffukar fuq oqsma fejn dawk li jimplimentaw il-PAK kif ukoll il-benefiċjarji tagħha jibbenefikaw l-aktar f'termini ta' inqas piż amministrattiv, pereżempju fir-rigward ta' rekwiżiti ta' informazzjoni, kontroll u rapportar;

titjieb iċ-ċarezza tal-leġislazzjoni u l-konsistenza tagħha, b'mod partikolari, fejn xieraq, bejn l-ewwel u t-tieni pilastri kif ukoll bejn l-atti bażiċi, l-atti tal-Kummissjoni u l-linji gwida tal-Kummissjoni;

Aqra t-test sħiħ tal-konklużjonijiet tal-Kunsill dwar is-Simplifikazzjoni tal-Politika Agrikola Komuni

Din ir-riżorsa bħalissa hi disponibbli biss bil-lingwa jew il-lingwi li ġejjin:

Ara l-paġna tal-laqgħa

Konklużjonijiet tal-Kunsill dwar is-Simplifikazzjoni tal-Politika Agrikola Komuni


Il-Kunsill (ECOFIN):

JILQA' B'SODISFAZZJON il-pubblikazzjoni tar-rapporti integrati uniċi dwar il-pajjiżi tal-Kummissjoni li janalizzaw il-politiki ekonomiċi għal kull Stat Membru u ż-żona tal-euro, inklużi analiżi fil-fond (in-depth reviews - IDRs) fil-kuntest tal-Proċedura ta' Żbilanċi Makroekonomiċi (Macroeconomic Imbalances Procedure - MIP), kif ukoll il-Komunikazzjoni mehmuża li tiġbor fil-qosor ir-riżultati ewlenin tal-IDRs.

IQIS li dan il-mod ta' razzjonalizzazzjoni tas-Semestru Ewropew wera li huwa l-ewwel pass utli biex jiġu eżaminati u diskussi aħjar il-politiki ekonomiċi tal-Istati Membri, biex b'hekk ikun hemm trasparenza u reazzjonijiet imtejba rigward l-analiżi tal-Kummissjoni.

Għall-futur, jinħtieġ li tiżdied ulterjurment kemm is-sjieda, kif ukoll is-sorveljanza multilaterali, bl-għan li jissaħħaħ il-proċess.

IQIS li l-IDRs huma strutturati b'mod xieraq u jippreżentaw analiżi bir-reqqa tal-iżbilanċi f'kull wieħed mill-Istati Membri li qed jiġi analizzat, b'kont meħud ta' ċirkostanzi speċifiċi għall-pajjiżi u informazzjoni kwalitattiva.

Qed jiġu applikati wkoll għodod analitiċi rilevanti bil-ħsieb tal-isfidi speċifiċi ta' kull ekonomija.

I - ANALIŻI FIL-FOND

JAQBEL li 16-il Stat Membru fost dawk eżaminati li huma identifikati fir-Rapport dwar il-Mekkaniżmu ta' Twissija 2015 (il-Belġju, il-Bulgarija, il-Ġermanja, l-Irlanda, Spanja, Franza, il-Kroazja, l-Italja, l-Ungerija, in-Netherlands, il-Portugall, ir-Rumanija, is-Slovenja, il-Finlandja, l-Iżvezja u r-Renju Unit) qed jesperjenzaw żbilanċi makroekonomiċi ta' natura u daqs differenti.

IQIS li aktar trasparenza dwar il-kriterji għall-kategorizzazzjoni ta' żbilanċi makroekonomiċi kif ukoll aktar stabbiltà u prevedibbiltà tal-proċedura nnifisha tkun apprezzata.

JAQBEL li, mis-sena li għaddiet, l-iżbilanċi fis-Slovenja ma għandhomx għalfejn jibqgħu jiġu kkunsidrati bħala eċċessivi, għalkemm ingranaġġ korporattiv għoli u fraġilitajiet persistenti fis-settur finanzjarju jkomplu jesiġu monitoraġġ speċifiku.

Dan huwa bbażat fuq il-fatt li ttieħdu azzjonijiet ta' politika deċiżivi rigward ir-ristrutturar tas-sistema bankarja.

Barra minn hekk, prestazzjoni tal-esportazzjonijiet u kundizzjonijiet għat-tkabbir aħjar naqqsu r-riskji meta mqabbla mas-sena l-oħra, b'mod partikolari dawk marbuta mas-sostenibbiltà esterna.

JAQBEL mal-fehma tal-Kummissjoni li jeżistu żbilanċi eċċessivi f'ħames Stati Membri (il-Bulgarija, Franza, il-Kroazja, l-Italja, u l-Portugall), u l-intenzjoni tal-Kummissjoni li f'Mejju tqis il-miżuri ta' politika ta' Franza u l-Kroazja, b'kont meħud tal-livell ta' ambizzjoni tal-Programmi Nazzjonali ta' Riforma u impenji oħra ppreżentati sa dik id-data, u li jiddeċiedi jekk humiex meħtieġa passi ulterjuri taħt il-fergħa korrettiva tal-MIP.

JISSOTTOLINJA l-ħtieġa ta' azzjoni politika u impenn b'saħħtu lejn ir-riformi strutturali fl-Istati Membri kollha, b'mod partikolari meta dawn jaffrontaw żbilanċi makroekonomiċi, speċjalment jekk jaffettwaw il-funzjonament bla xkiel tal-UEM.

L-iżbilanċi għandhom jiġu indirizzati b'mod durabbli, biex b'hekk jonqsu r-riskji, jiġi ffaċilitat ir-riekwilibriju tal-ekonomiji tal-UE u jinħolqu l-kundizzjonijiet għat-tkabbir sostenibbli u l-impjiegi, u JISTIEDEN lill-Kummissjoni biex tippreżenta rakkomandazzjonijiet iffukati sew u konsistenti, lill-Istati Membri, li jindirizzaw żbilanċi makroekonomiċi fil-kuntest tas-Semestru Ewropew.

JILQA' B'SODISFAZZJON il-pjanijiet tal-Kummissjoni fir-rigward tal-monitoraġġ speċifiku tar-rakkomandazzjonijiet mill-Kunsill lill-Istati Membri bi żbilanċi eċċessivi (il-Bulgarija, Franza, il-Kroazja, l-Italja u l-Portugall).

Monitoraġġ speċifiku ser japplika wkoll għal għadd ta' Stati Membri taż-żona tal-euro bi żbilanċi li jirrikjedu azzjoni politika deċiżiva (l-Irlanda, Spanja u s-Slovenja), u JISTIEDEN lill-Kummissjoni biex tiddelinea ż-żmien u l-kontenut konkret ta' tali monitoraġġ.

F'konformità mal-prattika stabbilita, il-monitoraġġ għall-Irlanda, Spanja u l-Portugall ser jiddependi fuq sorveljanza ta' wara l-programm biex tiġi evitata d-duplikazzjoni.

JIRRIKONOXXI li għadd ta' żbilanċi makroekonomiċi qed jiġu kkoreġuti, iżda JISSOTTOLINJA li għad hemm riskji konsiderevoli f'ċerti Stati Membri.

B'mod partikolari, passivi esterni kbar jagħmlu lill-pajjiżi debituri vulnerabbli, u titjib fil-kont kurrenti mhux dejjem ikun biżżejjed biex jiġi stabbilizzat id-dejn estern.

Minkejja li t-telf fil-kompetittività tal-prezzijiet, meta mqabbla mal-livelli ta' qabel il-kriżi, ġie parzjalment ikkoreġut f'għadd ta' pajjiżi debituri, it-tisħiħ tat-tkabbir tal-esportazzjoni jibqa' prijorità sabiex jintlaħaq riekwilibriju sostenibbli u favorevoli għat-tkabbir.

Fl-istess waqt, f'xi Stati Membri s-surpluses fil-kontijiet kurrenti jibqgħu għoljin, dawn jirriflettu xi ftit jew wisq domanda domestika dgħajfa, li tista' tkun parzjalment marbuta ma' livelli baxxi ta' investiment tas-settur privat u pubbliku.

Barra minn hekk, JISSOTTOLINJA li livelli għoljin ta' dejn privat u dak tal-gvern jibqgħu' sfida importanti f'xi pajjiżi, fil-kuntest ukoll ta' inflazzjoni baxxa u rati moderati ta' tkabbir.

Riformi strutturali huma meħtieġa sabiex jiżdied il-potenzjal tat-tkabbir u jiġi indirizzat il-livell għoli ta' qgħad, b'mod partikolari fost iż-żgħażagħ u dawk qiegħda fit-tul.

II - IMPLIMENTAZZJONI TAR-RAKKOMANDAZZJONIJIET SPEĊIFIĊI GĦALL-PAJJIŻI

JILQA' B'SODISFAZZJON il-progress ġenerali li sar fl-indirizzar tar-rakkomandazzjonijiet Speċifiċi għall-Pajjiżi kif ukoll dawk għaż-żona tal-euro għall-2014-15.

JIEĦU NOTA tal-fatt li l-implimentazzjoni tar-riformi kienet inkonsistenti bejn l-oqsma ta' politika u fost il-pajjiżi u JAQBEL li jinħtieġ li l-implimentazzjoni tar-riformi tiġi intensifikata biex jiġu indirizzati l-isfidi individwali ta' politika li kull Stat Membru qiegħed jaffronta u biex jiġi żgurat irkupru ekonomiku rapidu u sostenibbli.

JIRRIKONOXXI li riformi strutturali ulterjuri fis-swieq tas-servizzi, tal-prodotti u tax-xogħol u politiki fiskali responsabbli huma meħtieġa fl-Istati Membri kollha sabiex jissaħħaħ u jiġi sostnut l-irkupru ekonomiku, jiġu kkoreġuti żbilanċi dannużi, tinkiseb sostenibbiltà fiskali, jitjiebu l-kundizzjonijiet għall-investiment u jissaħħaħ is-suq uniku, biex b'hekk joħroġ il-potenzjal ta' tkabbir tal-ekonomiji tal-Istati Membri.

JISTENNA B'INTERESS il-pubblikazzjoni mill-Kummissjoni tar-Rakkomandazzjonijiet Speċifiċi għall-Pajjiżi għall-2015-16 f'nofs Mejju sabiex jiġu żgurati diskussjonijiet multilaterali fil-fond qabel l-adozzjoni tagħhom mill-Kunsill ECOFIN.

JISTIEDEN lill-Kummissjoni biex tieħu kont tad-diskussjoni dwar ir-Rapporti dwar il-Pajjiżi kif ukoll tal-Programmi Nazzjonali ta' Riforma meta tabbozza r-rakkomandazzjonijiet speċifiċi għall-pajjiżi 2015.

JISĦAQ li r-rakkomandazzjonijiet speċifiċi għall-pajjiżi għandhom jiffukaw fuq oqsma ta' importanza makroekonomika fejn hemm ħtieġa urġenti ta' azzjoni, sabiex tingħata aktar viżibilità lil dawn il-kwistjonijiet fid-dibattitu politiku nazzjonali tal-Istati Membri.

Fl-istess waqt, l-isfidi komuni għaż-żona tal-euro u l-UE kollha kemm hi ser ikomplu jiġu identifikati u mmonitorjati.

IQIS li huwa importanti li tiġi żgurata bażi analitika soda u trasparenti għar-rakkomandazzjonijiet speċifiċi għall-pajjiżi (CSRs), filwaqt li jiġi mħares it-trattament indaqs permezz ta' konsistenza tul iż-żmien u bejn il-pajjiżi.

Konklużjonijiet tal-Kunsill dwar l-analiżi fil-fond


Il-Kunsill adotta l-konklużjonijiet li ġejjin:

Il-kriżi ekonomika u finanzjarja poġġiet piż sinifikanti fuq il-finanzi pubbliċi u wasslet għal defiċits u livelli ta' dejn li qed jiżdiedu.

L-iżgurar tas-sostenibbiltà fit-tul tal-finanzi pubbliċi hija għalhekk partikolarment importanti fl-istadju attwali.

Il-Kunsill JENFASIZZA l-ħtieġa ta' konsolidazzjoni fiskali xierqa li tiffavorixxi t-tkabbir għal aktar implimentazzjoni ta' riformi strutturali sabiex tittejjeb is-sostenibbiltà tal-finanzi pubbliċi.

F'dan il-kuntest, il-Kunsill JAPPROVA r-Rapport dwar it-Tixjiħ tal-2015: tbassir ekonomiku u baġitarju għat-28 Stat Membru tal-UE u n-Norveġja (2013-2060) imħejji mill-Kumitat tal-Politika Ekonomika (il-Grupp ta' Ħidma dwar it-Tixjiħ) u l-Kummissjoni (DG ECFIN) abbażi ta' metodoloġiji u suppożizzjonijiet miftiehma b'mod komuni.

F'konformità mal-edizzjonijiet preċedenti, it-tbassir fir-Rapport dwar it-Tixjiħ tal-2015 ikopri nfiq pubbliku relatat mal-pensjonijiet, il-kura tas-saħħa, il-kura fit-tul, l-edukazzjoni, u l-benefiċċji tal-qgħad.

Il-Kunsill JISSOTTOLINJA s-sejbiet ewlenin tar-Rapport dwar it-Tixjiħ tal-2015:

- Matul il-perijodu kollu bejn l-2013 u l-2060, il-medja tat-tkabbir annwali tal-PDG fl-UE huwa mbassar li jkun ta' 1.4%, li baqa' l-istess meta mqabbel mar-Rapport dwar it-Tixjiħ tal-2012.

Madankollu, hemm differenzi sinifikanti fil-potenzjal tat-tkabbir fl-Istati Membri kollha.

- L-infiq pubbliku totali relatat mal-età qed jitbassar li ser jiżdied b'1.4 p.p. tal-PDG bejn l-2013 u l-2060 fl-UE, biex jilħaq 27% fl-2060, b'differenzi kbar bejn il-pajjiżi.

Minbarra l-benefiċċji tal-qgħad (nefqa strettament marbuta mal-età), hija mbassra żieda ta' 1.8 p.p. tal-PDG bejn l-2013 u l-2060 fl-UE, biex jilħaq 26.3% fl-2060.

- B'kont meħud tal-possibbiltà ta' aktar suppożizzjonijiet makroekonomiċi negattivi, bħax-xenarju ta' riskju tal-PTF, l-infiq pubbliku strettament marbut mat-tixjiħ jista' jiżdied bi 2.1 p.p. tal-PDG bejn l-2013 u l-2060.

Bħala riżultat ta' riformi reċenti u ta' żviluppi demografiċi aktar favorevoli mbassra għall-UE fl-intier tagħha fl-EUROPOP2013, iż-żieda mbassra fin-nefqa totali marbuta mal-età matul il-perijodu 2013-2060 issa hija sostanzjalment inqas minn dik imbassra fl-2012 (3.3 p.p. tal-PDG).

- Wara żieda mbassra sal-2040, marbuta wkoll mal-ġenerazzjoni tal-"baby boom" li tilħaq l-età tal-irtirar, in-nefqa pubblika fuq il-pensjonijiet hija mbassra li sal-2060 tiġi lura qrib il-livell tagħha tal-2013 (11.3% tal-PDG tal-UE).

Id-diversità fost l-Istati Membri hija kbira ħafna, u tiddependi mil-livell u ż-żmien tat-tixjiħ tal-popolazzjoni, il-karatteristiċi speċifiċi tas-sistemi tal-pensjoni nazzjonali u, b'mod partikolari, il-progress tal-pajjiżi bir-riformi strutturali.

F'ħafna pajjiżi, ir-riformi reċenti tal-pensjoni kellhom impatt pożittiv viżibbli billi żammew taħt kontroll id-dinamika tan-nefqa pubblika.

Ir-riformi tal-pensjoni kkontribwixxew ukoll għal żieda fl-età effettiva tal-irtirar u b'hekk fix-xogħol prodott.

Madankollu, l-iskala tar-riformi f'xi Stati Membri għadha insuffiċjenti biex titrażżan iż-żieda fin-nefqa pubblika fuq il-pensjonjiet.

- In-nefqa pubblika fuq il-kura tas-saħħa u l-kura fit-tul hija mbassra li tiżdied bi 2 p.p. tal-PDG bejn l-2013 u l-2060 fl-UE, fix-xenarju ta' riferiment tal-Grupp ta' Ħidma dwar it-Tixjiħ, b'differenzi konsiderevoli bejn il-pajjiżi li tilħaq l-10.6% tal-PDG fl-2060, prinċipalment minħabba żviluppi demografiċi.

B'kont meħud tal-iżviluppi futuri possibbli fid-determinanti tal-ispejjeż li mhumiex demografiċi fin-nefqa fil-kura tas-saħħa u l-kura fit-tul, kif imbassar fix-xenarju ta' riskju tal-Grupp ta' Ħidma dwar it-Tixjiħ, iż-żieda mbassra fin-nefqa relatata mal-kura tista' tilħaq l-4 p.p. tal-PDG bejn l-2013 u l-2060.

Fid-dawl tat-tbassir aġġornat tan-nefqa relatata mal-età u s-sitwazzjoni ekonomika attwali, il-Kunsill, filwaqt li jilqa' r-riformi reċenti f'ħafna Stati Membri, JIRRIAFFERMA li hemm bżonn li titkompla l-azzjoni politika adatta fl-UE fl-oqsma kollha relatati mal-età, b'mod partikolari r-riformi tal-pensjoni, tas-saħħa u tal-kura fit-tul filwaqt li jittieħed kont tal-ispeċifiċitajiet tal-pajjiżi, u biex jiġu evitati miżuri li jirriżultaw fit-treġġigħ lura tar-riformi li jsaħħu s-sostenibbiltà diġà mwettqa.

Dan jinvolvi implimentazzjoni immedjata tar-Rakkomandazzjonijiet Speċifiċi għall-Pajjiżi maħruġa taħt is-Semestru Ewropew u tal-istrateġija fuq tliet livelli għall-indirizzar tal-konsegwenzi ekonomiċi u baġitarji tat-tixjiħ, jiġifieri permezz tat-tnaqqis tad-dejn tal-gvern, iż-żieda tar-rati tal-impjieg u l-produttività, u r-riforma tal-pensjoni, is-sistemi tal-kura tas-saħħa u tal-kura fit-tul.

Il-Kunsill JENFASIZZA b'mod partikolari li għad jeħtieġ li jittieħdu aktar passi mill-Istati Membri, għalkemm f'livelli differenti, biex tiżdied l-età effettiva tal-irtirar, inkluż billi jiġi evitat l-irtirar bikri mis-suq tax-xogħol u billi l-età tal-irtirar jew il-benefiċċji tal-pensjoni jintrabtu mal-istennija tal-għomor.

Barra minn hekk, waqt li jfakkar fil-Konklużjonijiet tiegħu tas-7 ta' Diċembru 2010, il-Kunsill JISTIEDEN lill-Istati Membri biex il-ħtieġa li jipprovdu kura tas-saħħa u kura fit-tul universali, biex ilaħħqu mad-domanda dejjem tiżdied relatata mal-popolazzjoni li qed tixjieħ, kif ukoll iż-żieda fl-aspettattiva tal-pazjent minħabba l-iżvilupp teknoloġiku fid-deċennji li ġejjin jibbilanċjawhom mal-ħtieġa li jitnaqqsu l-livelli għolja tad-dejn pubbliku.

Dan jenfasizza l-ħtieġa li tiġi vvalutata l-prestazzjoni tas-sistemi tas-saħħa u tal-kura fit-tul u li jiġu implimentati riformi sodi u meħtieġa sabiex isir użu aktar effiċjenti tar-riżorsi pubbliċi kif ukoll l-għoti ta' kura tas-saħħa u kura fit-tul li jkunu ta' kwalità għolja.

Il-Kunsill JISTIEDEN lill-Kummissjoni biex fl-analiżi u s-sorveljanza tagħha taħt is-Semestru Ewropew tieħu kont ta' dawn is-sejbiet relatati mal-isfidi tat-tixjiħ u informazzjoni rilevanti oħra li tinkludi stimi aġġornati ta' tkabbir potenzjali tal-PDG fiż-żmien qarib

, u biex tieħu kont tal-implikazzjonijiet tiegħu fl-oqsma rilevanti kollha tal-koordinazzjoni tal-politika ekonomika fl-UE.

Il-Kunsill JISTIEDEN lill-Kummissjoni biex tagħmel il-valutazzjoni ġenerali profonda regolari tagħha tas-sostenibbiltà tal-finanzi pubbliċi sa tmiem l-2015 bl-użu ta' dan is-sett ta' tbassir aġġornat komprensiv u komparabbli.

Il-Kumitat tal-Politika Ekonomika għandu jirrapporta lura lill-Kunsill abbażi tal-valutazzjoni.

Il-Kunsill JISTIEDEN lill-Kumitat tal-Politika Ekonomika biex jaġġorna, abbażi tat-tbassir il-ġdid tal-popolazzjoni li għandu jiġi pprovdut mill-Eurostat, f'kooperazzjoni mill-qrib mal-Uffiċċji Nazzjonali tal-Istatistika (NSIs), l-analiżi tiegħu tal-implikazzjonijiet ekonomiċi u baġitarji tat-tixjiħ tal-popolazzjoni sal-ħarifa tal-2018.

Barra minn hekk, il-Kunsill JISTIEDEN lill-Eurostat biex sistematikament jipprovdi aġġornamenti annwali tat-tbassir tiegħu tal-popolazzjonijiet, b'mod partikolari fir-rigward tal-flussi migratorji, biex jintużaw għat-tbassir fuq terminu ta' żmien qasir sa medju.

[1] Fl-1 ta' April 2015, il-Kumitat tal-Politika Ekonomika approva approċċ rivedut għat-tbassir tat-tkabbir tal-popolazzjoni għall-finijiet tal-istimi tal-PDG potenzjali mbassar għall-Irlanda, il-Latvja u l-Litwanja.

Konklużjonijiet tal-Kunsill dwar is-sostenibbiltà tal-finanzi pubbliċi fid-dawl ta' popolazzjonijiet li qed jixjieħu


Rappreżentanti tal-Istati Membri tal-UE, il-Balkani tal-Punent u t-Turkija, il-Kummissjoni u l-Bank Ċentrali Ewropew, kif ukoll rappreżentanti tal-banek ċentrali tal-Balkani tal-Punent u t-Turkija ltaqgħu għad-djalogu annwali dwar il-politika ekonomika

Il-parteċipanti laqgħu l-preżentazzjoni tal-Programmi ta' Riforma Ekonomika (ERPs) tal-2015 tal-Balkani tal-Punent u t-Turkija.

Fil-każ tal-Balkani tal-Punent, dawn il-programmi jikkonsistu minn żewġ partijiet distinti: Parti I tiddeskrivi qafas makroekonomiku u fiskali għall-perijodu medju kif ukoll riformi makrostrutturali konkreti li jappoġġaw il-qafas politiku u għalhekk huma verżjoni mtejba tal-Programmi Ekonomiċi ta' Qabel l-Adeżjoni preċedenti ppreżentati mill-pajjiżi kandidati.

Parti II, bħala element ġdid, tkopri riformi strutturali ta' natura settorjali (bħat-trasport, l-enerġija, l-edukazzjoni, eċċ.) biex titjieb il-kompetittività u t-tkabbir fit-tul.

It-Turkija ġiet mitluba tippreżenta biss Parti I. Il-programmi jkopru l-perijodu mill-2015 sal-2017.

Il-parteċipanti ħadu nota tal-Konklużjonijiet tal-Kunsill Affarijiet Ġenerali tas-16 ta' Diċembru 2014 li fihom il-Kunsill laqa' l-proposta tal-Kummissjoni biex jissaħħaħ id-djalogu dwar il-governanza ekonomika mal-Balkani tal-Punent u t-Turkija, inkluż permezz tat-tħejjija ta' ERPs, biex jiġi rifless aħjar il-proċess tas-Semestru Ewropew fil-livell tal-UE.

Il-parteċipanti fakkru l-impenn li tiġi stabbilita gwida politika mmirata biex tappoġġa l-isforzi biex jintlaħqu l-kriterji ekonomiċi ta' Copenhagen.

Fir-rigward tal-statistika, il-parteċipanti jissottolinjaw l-importanza ta' data affidabbli u aġġornata u għalhekk jilqgħu r-Rapport ta' Progress tal-2015 dwar il-Pjan ta' Azzjoni rigward Statistika Ekonomika, Monetarja u Finanzjarja fil-Balkani tal-Punent u t-Turkija.

Huma kellhom is-serħan tal-moħħ li l-Balkani tal-Punent kollha u t-Turkija għamlu progress fl-issodisfar tar-rekwiżiti tal-Pjan ta' Azzjoni, iżda nnotaw li għad hemm bżonn ta' sforzi addizzjonali f'xi oqsma ta' statistika biex tinkiseb konformità sħiħa mar-rekwiżiti tal-Pjan ta' Azzjoni.

Aqra t-test sħiħ tal-konklużjonijiet konġunti tad-Djalogu Ekonomiku u Finanzjarju bejn l-UE u l-Balkani tal-Punent u t-Turkija

Din ir-riżorsa bħalissa hi disponibbli biss bil-lingwa jew il-lingwi li ġejjin:

[1] Il-konklużjonijiet ta' dan id-djalogu huma mingħajr preġudizzju għall-pożizzjonijiet tal-Istati Membri tal-UE dwar l-istatus tal-Kosovo.

[2] Il-Montenegro, is-Serbja, l-Eks-Repubblika Jugoslava tal-Maċedonja, l-Albanija u t-Turkija huma pajjiżi kandidati għall-adeżjoni mal-UE.

Konklużjonijiet konġunti tad-Djalogu Ekonomiku u Finanzjarju bejn l-UE u l-Balkani tal-Punent u t-Turkija


Fit-12 ta' Mejju 2015, kien hemm ċiklu ieħor ta' diskussjonijiet kostruttivi dwar regoli ġodda tal-UE għal ikel ġdid bejn il-presidenza Latvjana u rappreżentanti tal-Parlament Ewropew u l-Kummissjoni.

Minkejja ċerti konverġenzi dwar xi elementi tinħtieġ aktar ħidma biex jintlaħaq qbil.

Fit-13 ta' Mejju, l-presidenza ser tinforma lill-Kumitat tar-Rappreżentanti Permanenti tal-Kunsill biex jirrifletti dwar il-passi li jmiss.

L-ikel ġdid huwa ikel li ma kienx ikkonsmat b'mod sinifikanti fl-UE qabel Mejju 1997.

Dan jinkludi pereżempju ikel li għalih ikun ġie applikat proċess ġdid ta' produzzjoni.

Valur miżjud

Ir-regoli li qed jiġu diskussi għandhom l-għan li jagħmlu l-

proċess ta' awtorizzazzjoni

ta' ikel ġdid

aktar rapidu u orħos

filwaqt li jinżamm il-livell għoli ta' protezzjoni tas-saħħa tal-bniedem.

L-abbozz ta' regoli ġodda huma mistennija wkoll li jiffaċilitaw l-aċċess għas-suq tal-UE għall-ikel tradizzjonali minn pajjiżi terzi li għandhom

storja ta' użu sikur tal-ikel

Għadhom qed jiġu diskussi

Tnejn mill-aktar elementi diffiċli tad-diskussjonijiet li għad iridu jiġu indirizzati huma r-referenza għall-ikklonjar u l-għażla tat-tip ta' deċiżjonijiet sekondarji għall-awtorizzazzjoni ta' ikel ġdid.

L-ikel ġdid awtorizzat skont ir-regoli attwali fl-UE jinkludu pereżempju "żejt tal-kolza b'livell għoli materjal mhux saponifikabbli", "ħobż tas-segala b'fitosteroli/fitostanoli miżjuda", "prodotti tat-tip tal-ħalib u prodotti tat-tip tal-jogurt b'esteri tal-fitosterol miżjuda", "proteini koagulati tal-patata u l-idrolisati tagħhom" u "fosfolipidi mill-isfar tal-bajd".

Proposta tal-Kummissjoni dwar ikel ġdid mit-23 ta' Diċembru 2013

Ir-regoli attwali dwar l-ikel ġdid

Lista ta' ikel ġdid awtorizzat

Ikel ġdid: Ikomplu t-taħdidiet tal-UE


Test ta' kompromess għal direttiva ġdida

biex tiżdied il-protezzjoni tad-drittijiet tax-xogħol tal-baħħara

ġie kkonfermat mill-Kumitat tar-Rappreżentanti Permanenti (Coreper) tal-Kunsill.

Il-Coreper approva l-ftehim li ntlaħaq mill-Presidenza mal-Parlament Ewropew fi trilogu fis-6 ta' Mejju 2015.

Proposta tal-Kummissjoni għal Direttiva dwar il-baħħara, Diċembru 2013

Aktar protezzjoni

Dan l-att leġislattiv ġdid jagħti lill-baħħara l-istess

drittijiet fir-rigward ta' informazzjoni u konsultazzjoni

bħal dawk li jgawdu l-ħaddiema fuq l-art, filwaqt li jqis in-natura partikolari tas-settur tat-trasport marittimu.

Huwa

bbażat fuq pożizzjoni komuni milħuqa mis-sħab soċjali

fis-settur marittimu.

Minbarra li tiżgura kondizzjonijiet ekwi fis-settur marittimu, id-direttiva għandha l-għan li

ttejjeb il-kwalità tal-impjiegi marittimi

L-intenzjoni hi li jitreġġa' lura t-tnaqqis attwali fl-għadd ta' żgħażagħ Ewropej li jidħlu għal ċerti professjonijiet marittimi u li jinżammu l-ħaddiema ta' kompetenza fil-professjoni.

Għandha l-għan ukoll li tipprovdi

għas-sitwazzjoni legali attwali li twassal għal

trattament mhux indaqs

tal-istess kategorija ta' ħaddiema minn stati membri differenti.

Bħalissa dan ivarja skont jekk l-istati membri japplikawx jew le l-eżenzjonijiet u d-derogi permessi mil-leġislazzjoni attwali.

Il-biċċa l-kbira tal-istati membri ma użawx jew ftit li xejn ma użaw l-esklużjonijiet.

Il-proċess leġislattiv: il-passi li jmiss

Il-Kumitat tal-Impjiegi tal-Parlament Ewropew mistenni jikkonferma t-test fil-laqgħa tiegħu tat-28 ta' Mejju 2015.

Wara r-reviżjoni mill-ġuristi lingwisti, it-test jista' jiġi vvotat mill-Plenarja tal-Parlament Ewropew f'Lulju 2015 u jiġi ffirmat miż-żewġ istituzzjonijiet f'Settembru.

Aktar protezzjoni għad-drittijiet tax-xogħol tal-baħħara: il-Kunsill jikkonferma qbil mal-PE


Ir-rappreżentanti permanenti tal-istati membri approvaw il-qbil informali li ntlaħaq bejn ir-rappreżentanti tal-Kunsill u l-Parlament Ewropew dwar id-deċiżjoni rigward l-istabbiliment u t-tħaddim ta' riżerva tal-istabbiltà tas-suq (MSR) waqt il-laqgħa tagħhom fit-13 ta' Mejju 2015.

Il-proposta tal-Kummissjoni Ewropea dwar riżerva tal-istabbiltà tas-suq għall-iskema ta' negozjar tal-emissjonijiet tal-gassijiet serra tal-UE (EU ETS)

It-test konsolidat li ġie ppreżentat illum ser jiġi rivedut mill-Ġuristi-Lingwisti u wara jiġi adottat formalment mill-Kunsill f'waħda mil-laqgħat li jmiss tiegħu.

Id-deċiżjoni, li tintroduċi miżuri għall-indirizzar ta' żbilanċi strutturali bejn il-provvista u d-domanda fl-Iskema tal-UE għan-Negozjar ta' Emissjonijiet (EU ETS) ikkawżati minn bilanċ pożittiv ta' kwoti ta' emissjonijiet li ilhom jakkumulaw mill-2009, hija pass importanti fil-ġlieda kontra t-tibdil fil-klima u twitti t-triq għal reviżjoni usa' tal-EU ETS.

"Ninsab kuntent li ntlaħaq qbil u li l-COREPER approvah illum" qal Kaspars Gerhards, il-Ministru Latvjan għall-Ambjent, "L-istabbiliment ta' Riżerva tal-Istabbiltà tas-Suq kienet prijorità għall-Presidenza Latvjana sabiex jittejjeb il-funzjonament tas-suq tal-karbonju fl-UE.

Bla dubju dan huwa suċċess."

Għan tal-MSR

Fl-2013, il-bilanċ pożittiv ta' kwoti ta' emissjonijiet kien ta' madwar 2,1 biljun kwota - li parzjalment kien minħabba l-kriżi ekonomika u dgħajjef b'mod sinifikanti l-prezz tal-karbonju.

Barra minn hekk, il-bilanċ pożittiv strutturali hu mistenni li jibqa' fis-sistema sal-2020 u wara.

Għalhekk, id-deċiżjoni tipproponi li persentaġġ ta' kwoti tal-EU ETS jiġi rtirat awtomatikament mis-suq u li jitpoġġa f'riżerva jekk l-għadd totali ta' kwoti jeċċedi ċertu limitu massimu.

Fil-każ oppost, il-kwoti jerġgħu jitpoġġew fis-suq

Karatteristiċi ewlenin tal-pakkett ta' kompromess finali

ser tiġi stabbilita riżerva ta' stabbiltà tas-suq fl-

u ser tkun operattiva mill-

1 ta' Jannar 2019

kwoti "differiti" (id-900 miljun kwota li l-irkantar tagħhom kien pospost mis-snin 2014-2016 sal-2019-2020) ser jitpoġġew fir-riżerva tas-suq

kwoti mhux allokati ser jiġu trasferiti direttament fl-MSR fl-2020 u l-użu futur tagħhom għandu jiġi kkunsidrat fir-reviżjoni usa' tal-EU ETS

eżenżjoni temporanja mill-"komponent ta' solidarjetà ta' 10%" għall-kwoti mill-kamp ta' applikazzjoni tal-MSR sal-aħħar tal-2025

ir-reviżjoni tal-EU ETS għandha tikkunsidra l-użu possibbli ta' għadd limitat ta' kwoti qabel l-2021 biex jiġu ssupplimentati riżorsi eżistenti għall-promozzjoni ta' CCS, sorsi ta' enerġija rinnovabbli u proġetti ta' innovazzjoni industrijali b'livell baxx ta' karbonju

reviżjonijiet tal-EU ETS u tal-MSR għandhom iqisu l-aspetti tar-rilokazzjoni tal-emissjonijiet tal-karbonju u tal-kompetittività, kif ukoll il-kwistjonijiet relatati mal-impjieg u l-PDG.

L-għan tal-iskema EU ETS huwa li tnaqqas l-emissjonijiet ta' gassijiet serra b'mod ekonomikament effiċjenti.

L-EU ETS hija bbażata fuq l-hekk imsejjaħ approċċ ta' "cap and trade": kull sena l-UE tistabbilixxi limitu għall-emissjonijiet globali mill-impjanti tal-enerġija, l-industrija b'użu intensiv tal-enerġija u l-linji tal-ajru kummerċjali koperti mis-sistema.

Fi ħdan dan il-limitu, il-kumpaniji jistgħu jixtru u jbiegħu kwoti tal-emissjonijiet kif meħtieġ.

Kull kwota tagħti lid-detentur id-dritt li jemetti tunnellata ta' CO2, il-gass serra ewlieni, jew l-ammont ekwivalenti ta' gass serra ieħor.

Mill-2013 sal-2020, il-limitu jitnaqqas kull sena b'1.74% u mill-2021 'il quddiem sa 2.2%, li jirrifletti l-mira l-ġdida tal-UE għall-2030 għat-tnaqqis tal-emissjonijiet ta' gassijiet serra.

B'kollox l-EU ETS tkopri madwar 45% tal-emissjonijiet totali tal-gassijiet serra mit-28 pajjiż tal-UE.

Il-Kummissjoni ppreżentat il-proposta tagħha dwar riżerva tal-istabbiltà tas-suq lill-Kunsill f'Jannar 2014, flimkien mal-komunikazzjoni tagħha "Qafas ta' politika għall-klima u l-enerġija fil-perjodu ta' bejn l-2020 u l-2030".

Komunikazzjoni tal-Kummissjoni Ewropea dwar qafas ta' politika għall-klima u l-enerġija mill-2020 sal-2030

Fil-konklużjonijiet tiegħu ta' Ottubru 2014

il-Kunsill Ewropew qabel dwar il-qafas ta' politika għall-klima u l-enerġija għall-2030 għall-Unjoni Ewropea u approva mira li torbot lill-UE għal tnaqqis ta' mill-inqas

40% fl-emissjonijiet domestiċi tal-gassijiet serra sal-2030 meta mqabbla mal-1990

Fir-rigward tal-EU ETS, il-Kunsill Ewropew iddikjara li Skema għan-Negozjar ta' Emissjonijiet li taħdem tajjeb u riformata bi strument biex jistabbilizza s-suq ser tkun l-istrument Ewropew ewlieni biex tinkiseb din il-mira, u pprovda għadd ta' orjentazzjonijiet oħrajn, inkluż dwar l-allokazzjoni bla ħlas u l-kontinwazzjoni wara l-2020 tal-miżuri eżistenti għall-prevenzjoni tar-riskju tar-rilokazzjoni tal-emissjonijiet tal-karbonju.

Kunsill Ewropew (23 u 24 ta' Ottubru 2014) - Konklużjonijiet

Riżerva tal-istabbiltà tas-suq: approvat il-qbil mal-Parlament Ewropew


L-Erbgħa 13 ta' Mejju 2015

Aachen, il-Ġermanja

Parteċipazzjoni fiċ-ċerimonja tal-għoti tal-Premju Charlemagne lill-President tal-Parlament Ewropew Martin Schulz

Il-Ħamis 14 ta' Mejju 2015

Aachen, il-Ġermanja

10.20 Laqgħa bilaterali mal-President tal-Ukrajna Petro Poroshenko

Il-Ġimgħa 15 ta' Mejju 2015

Gdansk, il-Polonja

17.00 Parteċipazzjoni fil-konferenza "L-Ewropa orjentata lejn il-futur"

Il-Ħamis 21 ta' Mejju 2015

Summit tas-Sħubija tal-Lvant

20.00 Ikla ta' ħidma informali

Il-Ġimgħa 22 ta' Mejju 2015

Summit tas-Sħubija tal-Lvant

09.00 Merħba uffiċjali

09.45 Ritratt tal-grupp

10.00 Sessjoni plenarja

Summit tas-Sħubija tal-Lvant, Riga, 21-22/05/2015

Skeda tal-ġimgħa tal-President Donald Tusk


Fit-28 ta' Mejju, l-UE ffirmat ftehimiet għall-eżenzjoni mill-viża għal żjara qasira ma'

Saint Lucia, il-Commonwealth ta' Dominica, Grenada, Saint Vincent u l-Grenadini, ir-Repubblika ta' Vanuatu, l-Istat Indipendenti ta' Samoa u r-Repubblika ta' Trinidad u Tobago

, f'ċerimonja li saret fi Brussell.

F'isem l-UE, il-ftehimiet ġew iffirmati mis-Sinjura Zanda Kalniņa-Lukaševica, is-Segretarju Parlamentari tal-Istat għall-Affarijiet tal-UE fil-Ministeru għall-Affarijiet Barranin tal-Latvja, u mis-Sur Dimitris Avramopoulos, il-Kummissarju għall-Migrazzjoni, l-Affarijiet Interni u ċ-Ċittadinanza.

Min-naħa tal-Grupp ta' pajjiżi Afrikani, tal-Karibew u tal-Paċifiku (AKP) kienu r-rappreżentanti mis-seba' pajjiżi li ffirmaw il-ftehimiet.

Is-sistema l-ġdida tal-viża tipprevedi

vvjaġġar mingħajr viża għaċ-ċittadini tal-UE meta jivvjaġġaw lejn it-territorju ta' dawn il-pajjiżi u għaċ-ċittadini ta' dawn il-pajjiżi meta jivvjaġġaw lejn l-UE

, għal perjodu ta' żjara ta'

fi kwalunkwe perjodu ta' 180 jum.

"Il-ftehimiet tal-lum ser jinkoraġġixxu l-

kuntatti bejn il-persuni, jagħtu spinta

lit-turiżmu, u jagħtu l-ħajja

lin-negozju bejn l-UE u

dawn is-seba' pajjiżi tal-AKP", qalet is-Sinjura Zanda Kalniņa-Lukaševica, is-Segretarju Parlamentari tal-Istat għall-Affarijiet tal-UE fil-Ministeru għall-Affarijiet Barranin tal-Latvja.

Sabiex jibbenefikaw minn ivvjaġġar mingħajr viża, iċ-ċittadini mill-UE u l-pajjiżi firmatarji għandhom ikunu fil-pussess ta' passaport validu ordinarju, diplomatiku, ta' servizz/uffiċjali jew speċjali.

L-ivvjaġġar mingħajr viża japplika għall-kategoriji kollha ta' persuni u għal kwalunkwe tip ta' vvjaġġar (pereżempju turiżmu, żjarat kulturali, attivitajiet xjentifiċi, żjarat familjari, kummerċ, eċċ), għajr għal persuni li jivvjaġġaw bil-għan li jwettqu attività mħallsa.

Id-deċiżjonijiet dwar il-konklużjoni tal-ftehimiet issa ser jintbagħtu lill-Parlament Ewropew bil-għan li jinkiseb il-kunsens tiegħu qabel ikunu jistgħu jiġu konklużi.

Madankollu,

dawn ser japplikaw fuq bażi proviżorja mit-28 ta' Mejju 2015.

L-Irlanda u r-Renju Unit mhux ser ikunu soġġetti għall-applikazzjoni tal-ftehim, f'konformità mal-protokolli annessi mat-trattati tal-UE.

Is-sistema tal-viża għal dawn l-istati membri tibqa' soġġetta għal-leġislazzjoni nazzjonali tagħhom.

Ftehim bejn l-Unjoni Ewropea u Saint Lucia dwar l-eżenzjoni mill-viża għal perjodu qasir

Ftehim bejn l-Unjoni Ewropea u l-Commonwealth ta' Dominica dwar l-eżenzjoni mill-viża għal perjodu qasir

Ftehim bejn l-Unjoni Ewropea u Grenada dwar l-eżenzjoni mill-viża għal perjodu qasir

Ftehim bejn l-Unjoni Ewropea u Saint Vincent u l-Grenadini dwar l-eżenzjoni mill-viża għal perjodu qasir

Ftehim bejn l-Unjoni Ewropea u r-Repubblika ta' Vanuatu dwar l-eżenzjoni mill-viża għal perjodu qasir

Ftehim bejn l-Unjoni Ewropea u l-Istat indipendenti ta' Samoa dwar l-eżenzjoni mill-viża għal perjodu qasir

Ftehim bejn l-Unjoni Ewropea u r-Repubblika ta' Trinidad u Tobago dwar l-eżenzjoni mill-viża għal perjodu qasir

Ara l-paġna tal-laqgħa

L-UE tiffirma ftehimiet għall-eżenzjoni mill-viża ma' seba' pajjiżi tal-AKP


Fit-28 ta' Mejju 2015, il-Kunsill qabel dwar test ta' kompromess għal abbozz ta' direttiva bil-għan li jinħoloq

status ġdid għal kumpaniji privati b'responsabbiltà limitata b'membru uniku

Il-qbil huwa bbażat fuq test ta' kompromess ippreżentat mill-presidenza.

Dan jikkostitwixxi l-approċċ ġenerali tal-Kunsill, li ser iservi ta' bażi għan-

negozjati li ġejjin mal-Parlament Ewropew

Waqt li ppresediet il-laqgħa tal-Kunsill, il-Ministru Latvjana għall-Ekonomija

qalet li "dan id-dossier huwa eżempju konkret tal-vantaġġi li d-diġitalizzazzjoni tista' tagħti lis-suq uniku u lilna lkoll: liċ-ċittadini li qed jikkunsidraw li jingħaqdu mal-moviment tal-ftuħ ta' negozji u jistabbilixxu l-kumpanija tagħhom stess, lill-impjegati li ser jaħdmu f'dawn il-kumpaniji, lill-SMEs li qed jikkunsidraw li jistabbilixxu sussidjarji, u lill-amministraturi pubbliċi li ser isiru aktar diġitali.

Kulħadd għandu xi jgawdi f'termini ta' modernizzazzjoni, tkabbir u impjiegi".

Societas Unius Personae: isem ġdid biex jiġi ffaċilitat in-negozju transkonfinali

Id-direttiva abbozzata għandha l-għan li tiffaċilita l-

attivitajiet transkonfinali tan-negozji

, b'mod partikolari tal-SMEs, u l-istabbiliment ta' kumpaniji b'membru uniku bħala sussidjarji fi stati membri oħra, billi tnaqqas l-ispejjeż u l-piżijiet amministrattivi involuti fit-twaqqif ta' dawn il-kumpaniji.

Dan ser jagħmilha possibbli li n-negozji jgawdu mill-benefiċċji kollha tas-suq intern.

Biex jintlaħaq dan l-objettiv, id-direttiva abbozzata tintroduċi

qafas komuni li jirregola l-ħolqien ta' kumpaniji b'membru uniku

L-Istati Membri jkollhom jiżguraw li s-sistemi legali nazzjonali tagħhom jipprevedu forma ta' kumpanija li tikkonforma ma' regoli komuni stabbiliti fid-direttiva.

Il-forma legali tiġi stabbilita fil-livell nazzjonali.

Fl-UE kollha

, din ikollha t-taqsira:

L-elementi ewlenin tal-ftehim jinkludu:

Reġistrazzjoni online

Innovazzjoni kbira fid-direttiva abbozzata hija li s-

SUP tista' tiġi rreġistrata online

bl-użu ta' mudelli pprovduti mill-istati membri.

Dan bil-għan li tiġi ffaċilitata l-attività ekonomika sabiex jinħolqu t-tkabbir u l-impjiegi, f'konformità mal-aġenda diġitali tal-UE.

Xi stati membri diġà għandhom fis-seħħ skemi nazzjonali tagħhom stess għar-reġistrazzjoni elettronika ta' kumpaniji.

It-test maqbul għandu l-għan li jagħmel ir-reġistrazzjoni online kemm jista' jkun sigura u konformi mar-regoli nazzjonali eżistenti.

Rekwiżit kapitali minimu ta' €1

Bħalissa, il-kapital minimu meħtieġ biex tinħoloq kumpanija privata b'responsabbiltà limitata b'membru uniku tvarja fost l-istati membri.

L-approċċ ġenerali fih

rekwiżit ta' kapital azzjonarju minimu simboliku ta' €1

(jew unità ekwivalenti waħda tal-munita ta' stat membru jekk mhux l-euro).

Sabiex tiġi żgurata l-protezzjoni adegwata tal-kredituri u partijiet oħra kkonċernati, l-istati membri ser ikollhom jiżguraw li l-liġijiet nazzjonali tagħhom jipprovdu mekkaniżmi biex ikun evitat li s-SUPs ma jkunux kapaċi li jħallsu d-djun tagħhom.

Fost l-eżempji ta' mekkaniżmi bħal dawn wieħed isib ir-rekwiżit li l-kumpaniji joħolqu riserva legali, jistabbilixxu testijiet tal-karta tal-bilanċ u/jew joħorġu dikjarazzjoni ta' solvenza.

Trasferiment tas-sede għal stat membru ieħor

Id-dispożizzjonijiet relatati mas-separazzjoni tas-sede tal-kumpanija tneħħew mill-proposta oriġinali tal-Kummissjoni sabiex jitħarsu l-kompetenzi u t-tradizzjonijiet tal-istati membri.

Bl-istess mod, aspetti tal-

liġi tax-xogħol ser jibqgħu koperti mil-liġijiet nazzjonali eżistenti

Ara l-paġna tal-laqgħa

Kumpaniji privati b'responsabbiltà limitata b'membru uniku: Il-Kunsill jaqbel dwar approċċ ġenerali


Esperti tal-UE u tal-pajjiżi tal-AKP ltaqgħu fi Brussell fid-9 u l-10 ta' Lulju 2014 biex jiddiskutu l-politiki rispettivi tagħhom fil-qasam tat-traffikar tal-bnedmin u l-faċilitazzjoni tad-dħul klandestin ta' migranti u jidentifikaw oqsma konkreti ta' kooperazzjoni biex jindirizzaw iż-żewġ fenomeni fi spirtu ta' responsabbiltà komuni.

Il-laqgħa wriet ir-rieda komuni li jiġu indirizzati dawn l-isfidi u l-ħtieġa li tiżdied il-kooperazzjoni bejn il-pajjiżi tal-oriġini, tat-transitu u tad-destinazzjoni inkluż f'perspettiva Nofsinhar-Nofsinhar.

L-esperti miż-żewġ naħat qablu dwar il-konklużjonijiet operazzjonali li ġejjin:

Fejn japplika, jingħaddu liġijiet komprensivi kemm dwar it-traffikar tal-bnedmin kif ukoll dwar il-faċilitazzjoni ta' dħul klandestin ta' migranti, b'enfasi fuq id-differenzi bejn iż-żewġ fenomeni, u konformi mal-Protokolli tan-NU dwar it-Traffikar ta' Persuni u l-Faċilitazzjoni tad-Dħul Klandestin ta' Migranti li jissupplimentaw il-Konvenzjoni tan-Nazzjonijiet Uniti kontra l-Kriminalità Transnazzjonali Organizzata (il-Protokolli ta' Palermo) u l-leġislazzjoni tal-UE.

L-implimentazzjoni effettiva tal-liġijiet nazzjonali kemm dwar it-traffikar tal-bnedmin kif ukoll dwar il-faċilitazzjoni tad-dħul klandestin ta' migranti hija essenzjali.

Bħalissa, il-maġġoranza l-kbira tal-vittmi mhumiex identifikati jew protetti u, bl-istess mod, il-biċċa l-kbira tan-netwerks kriminali jaġixxu b'impunità u la jiġu żmantellati u lanqas jitressqu quddiem il-ġustizzja.

Implimentazzjoni xierqa tfisser ukoll li jiġu ttrattati b'mod effettiv il-forom differenti ta' sfruttament (pereżempju l-isfruttament fil-qasam tal-isport, l-attivitajiet skolastiċi jew it-turiżmu sesswali).

Huwa wkoll assolutament importanti l-involviment xieraq ta' organizzazzjonijiet mhux governattivi, speċjalment fir-rigward tar-relazzjonijiet mal-vittmi tan-netwerks kriminali.

Test sħiħ tad-djalogu bejn l-AKP u l-UE dwar il-migrazzjoni u l-iżvilupp: Traffikar tal-bnedmin u faċilitazzjoni tad-dħul illegali tal-migranti

Ara l-paġna tal-laqgħa

Djalogu AKP-UE dwar il-migrazzjoni u l-iżvilupp: Traffikar ta' bnedmin u faċilitazzjoni ta' dħul klandestin ta' migranti


Is-Sur Shinzo Abe, Prim Ministru tal-Ġappun, is-Sur Donald Tusk, President tal-Kunsill Ewropew, u s-Sur Jean-Claude Juncker, President tal-Kummissjoni Ewropea, iltaqgħu f'Tokyo fid-29 ta' Mejju 2015 għat-23 Summit bejn il-Ġappun u l-Unjoni Ewropea u ħarġu d-dikjarazzjoni konġunta li ġejja.

Stqarrija konġunta għall-istampa wara t-23 Summit bejn il-Ġappun u l-UE, Tokyo, 29 ta' Mejju 2015

Din ir-riżorsa bħalissa hi disponibbli biss bil-lingwa jew il-lingwi li ġejjin:

Ara l-paġna tal-laqgħa


It-Tlieta 2 ta' Ġunju 2015

13.00 Laqgħa mal-President tal-Kummissjoni Ewropea Jean-Claude Juncker (Berlaymont)

L-Erbgħa 3 ta' Ġunju 2015

14.00 Laqgħa mal-Prim Ministru tal-Bhutan Tshering Tobgay (opportunità għal ritratti)

Il-Ġimgħa 5 ta' Ġunju 2015

13.00 Ikla ta' ħidma dwar ir-rapport dwar l-UEM (Berlaymont)

Il-Ħadd 7 u t-Tnejn 8 ta' Ġunju 2015

Schloss Elmau (Ġermanja)

Summit tal-G7, il-Ġermanja, 7-8 ta' Ġunju 2015


Il-Parlament Ewropew u l-Kunsill laħqu qbil proviżorju dwar il-kwistjonijiet pendenti rigward il-proposta għal regolament dwar il-liġi dwar is-saħħa tal-annimali f'laqgħa informali tat-trilogu fl-1 ta' Ġunju.

Ir-regolament huwa mistenni li jiġi adottat formalment qabel tmiem l-2015, wara li jitlestew l-aħħar proċeduri inkluż ir-reviżjoni tat-test mill-ġuristi-lingwisti.

Ser isir applikabbli 5 snin wara d-dħul tiegħu fis-seħħ.

Kontroll u prevenzjoni tal-mard tal-annimali

Il-liġi dwar is-saħħa tal-annimali għandha l-għan li tiżgura

standards għoljin tas-saħħa tal-annimali u s-saħħa pubblika fl-UE

qafas legali globali uniku

bi prinċipji armonizzati fis-settur kollu, li bħalissa huwa regolat minn serje ta' regolamenti u direttivi marbuta u interkonnessi.

L-enfasi tal-liġi dwar is-saħħa tal-annimali hi fuq il-

kontroll u l-prevenzjoni tal-mard trażmissibbli tal-annimali

, li l-effett tiegħu jista' jkun devastanti għal annimali individwali, popolazzjonijiet tal-annimali, indokraturi tal-annimali u l-ekonomija.

Hija għandha l-għan li tnaqqas l-effetti avversi ta' dan il-mard trażmissibbli tal-annimali u tillimita l-effetti negattivi potenzjali tal-miżuri meħuda għall-prevenzjoni u l-kontroll tiegħu.

Tpoġġi enfasi kbira fuq il-prevenzjoni tal-mard tal-annimali u tagħti importanza speċjali lill-miżuri dwar il-bijosigurtà bħala għodda ewlenija għall-prevenzjoni.

Lista ta' mard tal-annimali

Il-mard li ser ikun soġġett għal regoli speċifiċi ta' prevenzjoni u kontroll tal-mard huwa elenkat fl-Anness għar-Regolament.

Il-lista inizjali tinkludi dak il-mard li attwalment jikkwalifika għall-finanzjament mill-UE (ir-Regolament 652/2014).

Il-lista ser tiġi rieżaminata u riveduta mill-Kummissjoni qabel il-bidu tal-applikazzjoni tal-liġi dwar is-saħħa tal-annimali, sabiex jiġi żgurat li dak il-mard kollu - u dak il-mard biss - li jissodisfa l-kriterji armonizzati stretti stabbiliti fil-liġi dwar is-saħħa tal-annimali jkun fuq dik il-lista.

Ir-regoli tal-liġi dwar is-saħħa tal-annimali għandhom jieħdu kont, fost elementi oħra, tar-

relazzjoni tas-saħħa tal-annimali mas-saħħa pubblika

, mas-sikurezza tal-ikel u tal-għalf, mar-reżistenza għall-antimikrobiċi u mal-benessri tal-annimali, inkluż l-evitar ta' kwalunkwe uġigħ, dwejjaq jew tbatija evitabbli.

Madankollu, huma ma jissostitwixxux, ma jiddupplikawx u ma jikkoinċidux mal-leġislazzjoni eżistenti tal-UE dwar il-benessri tal-annimali.

Il-liġi dwar is-saħħa tal-annimali ser tkun ikkomplimentata minn sett ta'

regoli aktar dettaljati li għandhom jiġu adottati fi stadju aktar tard

mill-Kummissjoni f'konformità mas-setgħat definiti mill-koleġiżlaturi.

Il-proposta għal regolament dwar il-liġi dwar is-saħħa tal-annimali nħarġet oriġinarjament bħala parti minn pakkett ta' rieżamijiet relatati mas-saħħa tal-annimali, is-saħħa tal-pjanti u l-kontrolli uffiċjali ta' pjanti, annimali, ikel u għalf.

Ir-Regolament il-ġdid jistabbilixxi qafas legali ċar u uniku sabiex tiġi żgurata prevenzjoni u kontroll aħjar tal-mard tal-annimali trażmissibbli bejn l-annimali u mill-annimali għall-bnedmin.

Huwa jieħu kont tal-isfidi ġodda bħall-mard li sa ftit ilu ma kienx magħruf, iż-żieda fil-volumi tal-kummerċ u l-iżviluppi teknoloġiċi

", qal Jānis Dūklavs, il-President tal-Kunsill u l-Ministru Latvjan għall-Agrikoltura.

Regolament (UE) 652/2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti

Saħħa tal-annimali

L-istituzzjonijiet tal-UE jaqblu proviżorjament dwar miżuri għas-saħħa tal-annimali


Id-disa' Kunsill ta' Assoċjazzjoni UE - Alġerija sar dalgħodu fi Brussell.

Il-Kunsill ta' Assoċjazzjoni kien ippresedut mir-Rappreżentant Għoli tal-UE għall-Politika Estera u ta' Sigurtà Komuni u Viċi President tal-Kummissjoni Ewropea, is-Sinjura Mogherini.

L-Alġerija kien rappreżentata mill-Ministri tal-Istat, u l-Ministru għall-affarijiet barranin u l-kooperazzjoni internazzjonali, l-E.T. Ramtane Lamamra.

Din il-laqgħa l-ġdida tal-Kunsill ta' Assoċjazzjoni ppermettiet liż-żewġ partijiet iġeddu l-ħsieb tagħhom li jikkonsolidaw ir-relazzjoni bilaterali, mhux biss permezz tal-implimentazzjoni tal-Ftehim ta' Assoċjazzjoni iżda permezz ta' djalogu politiku ambizzjuż.

F'dan ir-rigward, il-Kunsill ta' Assoċjazzjoni kien opportunità biex ikun hemm riflessjoni dwar l-isfidi komuni.

Iż-żewġ naħat analizzaw l-aħħar żviluppi fil-Libja, il-kriżi fil-Mali u l-ġlieda kontra t-terroriżmu u l-prevenzjoni tar-radikalizzazzjoni.

Huma ttrattaw ukoll il-fenomenu tal-migrazzjoni u l-kooperazzjoni fl-enerġija, li din is-sena ġiet enfasizzata bl-ewwel Djalogu ta' Livell Għoli dwar l-Enerġija.

L-istat attwali tal-integrazzjoni Magrebina kienet ukoll suġġett ta' diskussjoni.

L-UE u l-Alġerija qiesu l-fehmiet komuni tagħhom dwar l-analiżi tal-Politika Ewropea tal-Viċinat u tennew ir-rieda tagħhom li jikkonkludu n-negozjati dwar il-Pjan ta' Azzjoni fl-2015.

F'dan il-qafas iż-żewġ partijiet esprimew l-interess tagħhom fir-riformi politiċi, istituzzjonali u soċjoekonomiċi fl-Alġerija bil-għan li tissaħħaħ id-demokrazija u l-governanza tajba, permezz ta' djalogu inklużiv mal-atturi kollha tas-soċjetà ċivili.

F'dan ir-rigward, iż-żewġ partijiet analizzaw il-prijoritajiet tal-kooperazzjoni bilaterali, fosthom id-diversifikazzjoni tal-ekonomija u tisħiħ tal-parteċipazzjoni taċ-ċittadini fil-ħajja pubblika.

Il-partijiet ittrattaw ukoll il-protezzjoni u l-ħarsien tad-drittijiet tal-bniedem.

L-UE tfaħħar l-aħħar riformi adottati rigward il-promozzjoni tal-mara.

Rigward id-dritt ta' assoċjazzjoni, ta' għaqda u ta' assemblea, l-UE ħeġġet lill-Alġerija ssaħħaħ il-kooperazzjoni tagħha mas-sistema tan-Nazzjonijiet Uniti sabiex tkompli toqrob lejn l-istandards internazzjonali fil-qasam.

Fir-rigward tal-kooperazzjoni teknika, iż-żewġ partijiet iffirmaw Protokoll għall-Ftehim ta' Assoċjazzjoni li jippermetti l-parteċipazzjoni tal-Alġerija fil-programmi Ewro-Mediterranji.

L-Alġerija b'hekk tkun tista' tieħu sehem f'għoxrin programm tal-UE bħal COSME (SMEs), Orizzont 2020 (riċerka) jew Ewropa Kreattiva (kultura u media).

Kunsill ta' Assoċjazzjoni UE - Alġerija


Fil-kuntest tas-sanzjonijiet tal-UE relatati mal-miżapproprjazzjoni ta' fondi tal-istat Ukren, fil-5 ta' Ġunju l-Kunsill iddeċieda li jestendi l-iffriżar tal-assi għal tlieta mill-erba' persuni koperti minn miżuri li japplikaw sas-6 ta' Ġunju 2015.

Il-miżuri huma estiżi b'9 xhur għal tnejn mill-persuni kkonċernati u b'4 xhur għat-tielet waħda.

Din id-deċiżjoni ttieħdet fid-dawl ta' proċedimenti ġudizzjarji li għaddejjin fl-Ukrajna fir-rigward ta' dawn il-persuni.

Il-miżuri restrittivi tal-UE b'enfasi fuq l-iffriżar u l-irkupru ta' assi miżapproprjati issa japplikaw għal total ta' 17-il persuna.

L-atti legali huma disponibbli fil-Ġurnal Uffiċjali tas-6 ta' Ġunju 2015.

Konklużjonijiet tal-Kunsill dwar l-Ukrajna,29 ta' Jannar 2015

Skeda informattiva dwar ir-relazzjonijiet UE-Ukrajna (SEAE)

Skeda informattiva tal-UE - miżuri restrittivi, 29 ta' April 2014

Fondi miżapproprjati tal-istat Ukren: Il-Kunsill jestendi l-iffriżar tal-assi